sagorsarker/bangla-wikipedia huggingface dataset:
হিব্রু লিপি

হিব্রু লিপি ( "আলেফ্‌বেত্‌ ইভ্‌রিত") ২২টি বর্ণ নিয়ে গঠিত একটি লিখন পদ্ধতি যা হিব্রু ভাষা ও অন্যান্য ইহুদি ভাষাসমূহ লিখতে ব্যবহার করা হয়। এদের মধ্যে ৫টি বর্ণ শব্দের শেষ অবস্থানে ভিন্ন রূপ নেয়। হিব্রু লিপি ডান থেকে বাম দিকে লেখা হয়।
হিব্রু লিপি ২২টি বর্ণ নিয়ে গঠিত যার মধ্যে ৫টি বর্ণ শব্দের শেষ অবস্থানে সোফিত () রূপ নেয়।
ঐতিহ্যগতভাবে, "বেত", "গিমেল", "দালেত", "কাফ", "পে" ও "তাৱ" - এই ৬টি বর্ণের দুই রকম শব্দ হত: স্পর্শ ও ঊষ্ম। এই ৬টি বর্ণে ঊষ্ম শব্দ দেখানোর জন্য, বর্ণের কেন্দ্রে একটি বিন্দু ব্যবহার করা হয় যাকে বলা হয় "দাগেশ্" ()। আধুনিক হিব্রু ভাষায় "দাগেশ্" শুধু "বেত", "কাফ", ও "পে", - এই ৩টি বর্ণের শব্দ ঊষ্ম করে।
 "আলেফ", "হে", "ৱাৱ" ও "য়োদ" - এই ৪টি বর্ণ কখনো কখনো একটি ব্যঞ্জনের পরিবর্তে একটি স্বর ইঙ্গিত করে। ও - একটি "নিকুদ"-এর সঙ্গে একযোগে স্বর উপাধির অংশ বলে গণ্য করা হয়, তবে ও - বোবা বলে মনে করা হয় এবং তাদের উচ্চারণের ভূমিকা "নিকুদ"-এর উপর নির্ভরিত।
যেহেতু ২২টি হিব্রু বর্ণে, বর্ণের ব্যঞ্জন উচ্চারণ ছাড়া কোনো স্বর উচ্চারণ ইঙ্গিত করা নেই, এই জন্য - নিকুদ () হল একটি চিহ্ন-বিন্দুর ব্যবস্থা যার দ্বারা যেকোনো ২২টি হিব্রু বর্ণের স্বর ও ব্যঞ্জন উচ্চারণ নির্ধারণ করা যায়। একটি "নিকুদ চিহ্ন" যেকোনো ২২টি হিব্রু বর্ণের সাথে যোগ করা সম্ভব। আধুনিক হিব্রু ভাষায়, সকল প্রকারের "নিকুদ" প্রায়ই লিখিতভাবে বাদ দেওয়া হয়েছে, কিন্তু "নিকুদ"-এর ব্যবহার "বাচ্চাদের বই, প্রার্থনা বই, কবিতা, শব্দ যার উচ্চারণ করা দ্ব্যর্থক হতে পারে এবং বিদেশী শব্দের" জন্য করা হয়।
হিব্রু বর্ণ সংখ্যা বোঝাতেও ব্যবহৃত হয়।
গিরীন্দ্রমোহিনী দাসী

গিরীন্দ্রমোহিনী দাসী (১৮ আগস্ট ১৮৫৮ - ১৬ আগস্ট ১৯২৪) ছিলেন রবীন্দ্রনাথের সমসাময়িক এক মহিলা কবি । ছোটবেলার স্মৃতি অবলম্বন করে গ্রামের দৃশ্য এবং কলকাতার অন্তঃপুরের ছবি এঁর কবিতায় ভালো ফুটেছিল। কবিতাগুলির ভাব ও ভাষাসৌন্দর্যে যে নারীমানসের স্পর্শ এবং সরলতা ফুটেছিল তা বাংলা সাহিত্যে দুর্লভ । 
বর্তমান পশ্চিমবঙ্গের দক্ষিণ ২৪ পরগণা জেলার মজিলপুরের উচ্চশিক্ষিত পিতা হারানচন্দ্র মিত্রের মেয়ে গিরীন্দ্রমোহিণী কলকাতায় জন্মগ্রহণ করেন। তিনিই পিতার কাছে কাব্যচর্চার প্রেরণা পেয়েছিলেন। মাত্র ১০ বছর বয়েসে কলকাতায় বিয়ে হয়। স্বামী নরেশচন্দ্র দত্তের কাছ থেকেও তিনি সহযোগিতা পেতেন। ১৮৮৪ খ্রীষ্টাব্দে নরেশচন্দ্রের মৃত্যুর পর গিরীন্দ্রমোহিনীর অশ্রুকণা কাব্যগ্রন্থটি প্রকাশিত হয়। এই বইটিতেই "ফুটফুটে জোছনায় ধবধবে আঙিনায় একখানি মাদুর পাতিয়া" এই জনপ্রিয় কবিতাটি আছে । 
গিরীন্দ্রমোহিনীর প্রথম কবিতার বই ছিল "কবিতাহার" (১৮৭৩) । কবিতার বইয়ের মধ্যে উল্লেখযোগ্য "ভারতকুসুম" (১৮৮২) "অশ্রুকণা" (১৮৮৭), "আভাষ" (১৮৯০), "শিখা" (১৮৯৬), "অর্ঘ্য" (১৯০২) । অন্যান্য বইয়ের মধ্যে "জনৈক হিন্দু মহিলার পত্রাবলী" (১৮৭২), নাটকের মধ্যে "সন্ন্যাসিনী ও মীরাবাঈ" (১৮৯২), "সিন্ধুগাথা" (১৯০৭) এবং কৌতুক রচনার মধ্যে "বুড়োর অ্যালবাম" উল্লেখযোগ্য ।
এছাড়াও তিনি অনেক প্রবন্ধ রচনা করেছিলেন এবং জাহ্নবী নামক একটি পত্রিকা সম্পাদনাও করেছিলেন । 
কবিতার বই
অন্যান্য বই 
নাটক
কৌতুক রচনা
প্রিয়ম্বদা দেবী

প্রিয়ম্বদা দেবী (১৮৭১ - ১৯৩৫) ছিলেন একজন প্রখ্যাত বাঙ্গালী কবি। তিনি সনেট রচনার জন্য প্রশংসিত হয়েছেন।
প্রিয়ম্বদা দেবীর জন্ম ব্রিটিশ ভারতের অধুনা বাংলাদেশের পাবনা জেলার চাটমোহর উপজেলার গুনাইগাছা গ্রামে মাতামহের কর্মক্ষেত্রে। পৈতৃক নিবাস ছিল যশোরে। তার পিতা কৃষ্ণকুমার বাগচি। মাতা প্রসন্নময়ী দেবীও একজন কবি ছিলেন। মায়ের সঙ্গে মাতুলালয়েই তার জীবন কেটেছে।প্রখ্যাত সাহিত্যিক প্রমথ চৌধুরী ও কলকাতা হাইকোর্টের বিচারপতি স্যার আশুতোষ চৌধুরী ছিলেন তার মাতুল। প্রিয়ম্বদা ১৮৮৮ খ্রিস্টাব্দে বেথুন স্কুল থেকে এন্ট্রান্স এবং বেথুন কলেজ থেকে এফ.এ ও ১৮৯২ খ্রিস্টাব্দে বি.এ পাশ করেন। ওই বছরেই মধ্য প্রদেশের রায়পুরের আইনজীবী তারাপদ বন্দ্যোপাধ্যায়ের সঙ্গে তার বিবাহ হয়। ১৮৯৫ খ্রিস্টাব্দে তার স্বামী মারা যান এবং ১৯০৬ খ্রিস্টাব্দে তার একমাত্র পুত্রও মারা গেলে তিনি সমাজসেবা এবং কাব্যচর্চাকে জীবনের অঙ্গ করেন - হয়ে ওঠেন দুঃখবাদী কবি।
ছাত্রাবস্থাতেই প্রিয়ম্বদার প্রথম কবিতা প্রকাশিত হয় ভারতী পত্রিকায়। তার প্রথম গ্রন্থ "রেণু"-১৯০০ প্রকাশিত হবার সঙ্গে সঙ্গেই সাড়া পড়ে যায়। কাব্যরচনায় তিনি রবীন্দ্রনাথের সহযোগিতা লাভ করেছিলেন। তাই তার কবিতায় রবীন্দ্রনাথের ছায়া সর্বত্র বিস্তারিত। যে স্বাতন্ত্র্য ছিল তা হল প্রকাশরীতির বিশিষ্টতা। তার কবিতার প্রথম ও প্রধান লক্ষণ- মিতভাষিতা এবং সংস্কৃতকাব্যরীতির ধারা। তিনি অনেকগুলি উৎকৃষ্ঠ সনেটও রচনা করেছেন। প্রিয়ম্বদা দেবীর কবিতাগ্রন্থের মধ্যে উল্লেখযোগ্য হল-
অন্যান্য গ্রন্থ হল -
প্রিয়ম্বদা দেবী কাব্যচর্চার মাঝে সমাজসেবা ও নারীশিক্ষা বিস্তারের কাজে ব্রতী ছিলেন। নারীশিক্ষা প্রচলনের জন্য তিনি একাধিক মহিলা শিক্ষা-প্রতিষ্ঠানের সঙ্গে যুক্ত এবং দীর্ঘকাল ভারত-স্ত্রী-মহামণ্ডলের কর্মাধ্যক্ষা ছিলেন। ১৯১৫ খ্রিস্টাব্দে তিনি ব্রাহ্মবালিকা শিক্ষালয়ে শিক্ষকতাও করেছেন।
মানকুমারী বসু

মানকুমারী বসু ()( জন্ম- ২৫ জানুয়ারি, ১৮৬৩ - মৃত্যু - ২৬ ডিসেম্বর , ১৯৪৩) বাংলাদেশে সর্বজনবিদিত অন্যতম মহিলা কবি ও লেখিকা।
মানকুমারী বসুর জন্ম অবিভক্ত বাংলার যশোহর জেলার কেশবপুর থানার সাগরদাঁড়িতে। পিতা আনন্দমোহন দত্ত ও মাতা শান্তমণি। আনন্দমোহন দত্ত ছিলেন মাইকেল মধুসূদন দত্তের পিতৃব্য রাধামোহন দত্তের পুত্র । সেই সম্পর্কে মধুকবি ছিলেন তার খুল্লতাত।
১৮৭৩ খ্রিস্টাব্দে তার মাত্র দশ বৎসর বয়সে তৎকালীন সরকারের নামজাদা ডেপুটি ম্যাজিসেট্রট রাসবিহারী বসুর পুত্র মেডিক্যাল কলেজের ছাত্র বিধুশঙ্কর বসুর সাথে বিবাহ হয়। কিন্তু ১৮৮২ খ্রিস্টাব্দে বিবাহের মাত্র নয় বছর পরে একমাত্র কন্যা সন্তান (প্রিয়বালা) নিয়ে মানকুমারী বিধবা হন। 
স্বামীর মৃত্যুবেদনায় ব্যথিত মানকুমারী স্বামীর মনোবাঞ্ছা স্মরণযোগ্য করে রাখার জন্য সাহিত্য সাধনায় মনোনিবেশ করেন । তার প্রথম প্রকাশিত কাব্যগ্রন্থ 'প্রিয়প্রসঙ্গ' ১৮৮৪ খ্রিস্টাব্দে প্রকাশিত হয় । মূলতঃ অন্তঃপুর শিক্ষার জন্য শিক্ষয়িত্রী, পল্লীগ্রামে স্ত্রীচিকিৎসক ও ধাত্রীর আবশ্যকতা বিষয়ে এবং সমাজের দুর্নীতি ও কুসংস্কার নিবারণের জন্য কলম ধরেন । এই সব বিষয়ে যে সমস্ত প্রবন্ধ রচনা করেন কয়েকটি পাঠক সমাজে বিশেষ আদৃত ও পুরস্কৃতও হয়। তিনি 'বামাবোধিনী' র লেখিকা শ্রেণীভুক্ত ছিলেন। কবিতা ছাড়াও গল্প প্রবন্ধ রচনাতেও তিনি সিদ্ধান্ত ছিলেন। তার সাহিত্য প্রতিভার জন্য আমৃত্যু ভারত সরকারের বৃত্তি পান। সাহিত্যকর্মের স্বীকৃতি স্বরূপ দুর্লভ সম্মান ও মর্যাদায় প্রতিষ্ঠা লাভ করেন। তার রচিত উল্লেখযোগ্য গ্রন্থগুলি হল -
মানকুমারী বসু 'রাজলক্ষ্মী', 'অদৃষ্টচক্র', এবং 'শোভা' গল্পের জন্য হেমেন্দ্রমোহন বসু প্রবর্তিত 'কুন্তলীন পুরস্কার ' লাভ করেন । কলকাতা বিশ্ববিদ্যালয় তাঁকে ১৯৩৯ খ্রিস্টাব্দে 'ভুবনমোহনী দাসী স্বর্ণপদক' এবং ১৯৪১ খ্রিস্টাব্দে 'জগত্তারিণী সুবর্ণপদক' দানে সম্মানিত করে। মানকুমারী বসু ১৯৩৭ খ্রিস্টাব্দে চন্দননগরে অনুষ্ঠিত বঙ্গীয় সাহিত্য সম্মেলনের'কাব্যসাহিত্য' শাখার সভানেত্রী হয়েছিলেন।
বাংলা সাহিত্যের সুলেখিকা মানকুমারী বসু আশি বৎসর বয়সে ১৯৪৩ খ্রিস্টাব্দে ২৬ শে ডিসেম্বর কন্যা প্রিয়বালার বাংলাদেশের খুলনায় অবস্থিত বাড়ীতে প্রয়াত হন।
সিমন ফান ডার মিয়ার

সিমন ফান ডার মিয়ার (জন্ম: ২৪শে নভেম্বর, ১৯২৫) একজন ওলন্দাজ ত্বরক পদার্থবিজ্ঞানী যিনি সংঘর্ষকের মধ্যে স্টোক্যাস্টীয় শীতলীকরণ প্রক্রিয়া উদ্ভাবন করেন। তার এই উদ্ভাবনের কারণেই ডব্লিউ কণা ও জেড কণা আবিষ্কার সম্ভব হয়। সার্নের ৫০০ গিগা ইলেকট্রনভোল্ট প্রোটন-প্রতিপ্রোটন সংঘর্ষকে এই কণা দুটি আবিষ্কৃত হয়। কার্লো রুবিয়া কর্তৃক পরিচালিত ইউএ-১ নামক পরীক্ষণের সহযোগিতায় আবিস্কারটি হয়। কার্লো রুবিয়া ও ফান ডার মিয়ার ১৯৮৪ সালে যৌথভাবে পদার্থবিজ্ঞানে নোবেল পুরস্কার লাভ করেন।
মিয়ার ১৯৫২ সালে নেদারল্যান্ডের ডেল্‌ফ্‌ট থেকে ভৌত প্রকৌশল বিষয়ে একটি ডিগ্রি অর্জন করেন। ১৯৫৬ সাল পর্যন্ত তিনি ফিলিপ্‌স কোম্পানিতে চাকরি করেন। এই বছরই সার্নে বিজ্ঞানী হিসেবে যোগ দেন এবং ১৯৯০ সালে এখান থেকেই অবসর গ্রহণ করেন। আর্নেস্ট অরল্যান্ডো লরেন্স এবং ফান ডার মিয়ার ছাড়া আর কোন ত্বরক পদার্থবিজ্ঞানী নোবেল পুরস্কার লাভ করেন নি।
সমাচার দর্পণ

সমাচার দর্পণ হল বাংলার প্রথম সাপ্তাহিক সংবাদপত্র|১৮১৮ খ্রিষ্টাব্দের ২৩ মে তারিখে এটি প্রথম প্রকাশিত হয়। সম্পাদক ছিলেন জন ক্লার্ক মার্শম্যান। কিন্তু তিনি ছিলেন নামেমাত্র সম্পাদক। বাঙালি পণ্ডিতরাই আসলে সমাচারদর্পণ সম্পাদনা করতেন। পত্রিকাটি ধর্মীয় বির্তকে না জড়িয়ে খ্রিস্টান মতবাদের প্রতি পক্ষপাত দেখাত।
পরবর্তীকালে এই পত্রিকাটি সপ্তাহে দুবার করে প্রকাশিত হতে থাকে। জয়গোপাল তর্কালঙ্কার বাংলা সংবাদ রচনা ও সঙ্কলনে সম্পাদকের সহায়ক ছিলেন বলে তা উন্নতমানের সংবাদপত্র হিসেবে প্রতিষ্ঠা লাভ করতে সমর্থ হয়েছিল। সংবাদ, ঐতিহাসিক ও ভৌগোলিক বিষয়াদির বিবরণ এই পত্রিকায় স্থান পেত। সে আমলে প্রগতিশীল পত্রিকা হিসেবে এর বিশেষ গুরুত্ব ছিল। ১৮৪১ খ্রিষ্টাব্দ পর্যন্ত পত্রিকাটি অস্তিত্ব রক্ষা করেছিল। তবে পরেও কয়েকবার এই পত্রিকা পুনঃপ্রকাশিত হয়েছিল।
সমাচার দর্পণের মত সাময়িকপত্রের মধ্যে দিয়ে শিক্ষিত বাঙালি প্রথম গদ্যরচনার রস গ্রহণ করতে শেখে। তখনকার বাংলা সাহিত্য বলতে সবই পদ্য রচনা ছিল। সমাচারদর্পনের প্রকাশ হবার ফলে পাঠকের সংখ্যা বাড়তে লাগল এবং আরও সাময়িকপত্রের চাহিদা বৃদ্ধি পেল। এর ফলে বাংলা গদ্য সাহিত্যের ভবিষ্যৎ উন্নতির পথও খুলে গেল।
সমাচার দর্পণের জনপ্রিয়তার ফলে আরও কয়েকটি সাময়িক ও সংবাদপত্র প্রকাশিত হয়। এদের মধ্যে প্রধান ছিল সংবাদকৌমুদী (১৮২১) এবং সমাচারচন্দ্রিকা (১৮২২)।
ভবানীচরণ বন্দ্যোপাধ্যায়

ভবানীচরণ বন্দ্যোপাধ্যায় (জন্ম: জুলাই, ১৭৮৭ – মৃত্যু: ২০ অক্টোবর, ১৮৪৮) সমাচার চন্দ্রিকা পত্রিকার সম্পাদক ও বাংলা সাহিত্যের প্রথম কথাসাহিত্যিক। ভবানীচরণ গোঁড়া হিন্দুসমাজের প্রতিনিধি ছিলেন ও বাংলায় পাশ্চাত্য শিক্ষা ও চেতনা বিস্তারের প্রবল বিরোধিতা করেন। বাংলা ভাষার উন্নতিকল্পে কয়েকটি পাঠ্যপুস্তকও রচনা করেন।
বর্ধমান জেলার উখড়ার নারায়ণপুর গ্রামে ভবানীচরণ বন্দ্যোপাধ্যায়ের জন্ম। পিতা রামজয় বন্দ্যোপাধ্যায় কলকাতার কলুটোলা অঞ্চলে বসবাস করতেন। ছেলেবেলার পিতার তত্ত্বাবধানে নানা বিষয় এবং বাংলা, সংস্কৃত, ফার্সি ও ইংরেজি ভাষা শিক্ষা করেন। এরপর ভবানীচরণ নিজ যোগ্যতায় বিভিন্ন ইউরোপীয় ব্যবসায়ী প্রতিষ্ঠান ও বিশপ রেজিনাল্ড প্রমুখ ইউরোপীয়ের অধীনে কর্ম করেন। ১৮২২ সালে সমাচার চন্দ্রিকা পত্রিকা প্রকাশ করেন ও ১৮২৮ সালে প্রভাবশালী সমাজপতি হিসাবে জুরি নিযুক্ত হন। ১৮৩০ সালে রাজা রামমোহন রায়ের সংস্কার আন্দোলনের বিরুদ্ধে রাধাকান্ত দেবের নেতৃত্বে ধর্মসভা গঠিত হলে তিনি তার সম্পাদক নিযুক্ত হন। সতীদাহ প্রথা রদ, ভারতের অর্থনীতিতে বিদেশি বিনিয়োগ ও বিদেশি ধাঁচে সংস্কার প্রবর্তনের তীব্র বিরোধিতা করেন এবং দেশে বিদেশি অর্থনৈতিক উপনিবেশ স্থাপন রোধে জমিদারদের দেশীয় সম্পদ উন্নয়নের প্রস্তাব করেন। তার রচিত সাহিত্যগ্রন্থগুলি তৎকালীন সমাজের দুর্নীতির আবরণ উন্মোচন করে দিয়েছিল।
৪ ডিসেম্বর ১৮২১ সালে সাপ্তাহিক সম্বাদ কৌমুদী পত্রিকায় সাংবাদিকতা শুরু করেন ভবানীচরণ। পরে রামমোহন রায়ের সঙ্গে ধর্মমত নিয়ে বিরোধ বাধায় তিনি এই কাজ ত্যাগ করেন। ১৮২২ সালের ৫ মার্চ কলুটোলায় নিজে প্রেস স্থাপন করে প্রকাশ করেন ‘সমাচার চন্দ্রিকা’। রক্ষণশীল হিন্দুসমাজের মুখপত্র হিসাবে পত্রিকাটি সপ্তাহে দুই দিন প্রকাশিত হত। "প্রমথনাথ শর্ম্মণ" ছদ্মনামে রচনা করেন তার বিখ্যাত গদ্যগ্রন্থ "নববাবু বিলাস"। 
কলিকাতা কমলালয় (১৮২৩) ও নববাবুবিলাস (১৮২৫) গ্রন্থদুটিতে তার আক্রমণের লক্ষ্য ছিল কলকাতার বাবু কালচার ও নব্যোদ্ভূত ইয়ং বেঙ্গল গোষ্ঠী। এছাড়া "দূতীবিলাস" নামে একটি কাব্য (১৮২৫) ও "নববাবুবিলাস"-এর দ্বিতীয় পর্ব নববিবিবিলাস (১৮৩১) উল্লেখযোগ্য। এছাড়া "শ্রীশ্রীগয়াতীর্থ বিস্তার" (১৮৩১), "আশ্চর্য্য উপাখ্যান" (১৮৩৫) ও "পুরুষোত্তম চন্দ্রিকা" (১৮৪৪) নামে তিনটি গ্রন্থ রচনা ও "হাস্যার্ণব" (১৮২২), "শ্রীমদ্ভাগবত" (১৮৩০), "প্রবোধ চন্দ্রোদয় নাটকং" (১৮৩৩), "মনুসংহিতা" (১৮৩৩), "ঊনবিংশ সংহিতা" (১৮৩৩), "শ্রীভগবদ্গীতা"(১৮৩৫) ও রঘুনন্দন ভট্টাচার্য কৃত "অষ্টাবিংশতি তত্ত্ব নব্য স্মৃতি" (১৮৪৮) সম্পাদনা করেন।
সংস্কার বিরোধী আন্দোলনের পুরোধা ব্যক্তিত্ব হওয়ায় নবজাগরণের পরবর্তী পর্যায় থেকেই ভবানীচরণ সমালোচিত ও নিন্দিত হতে থাকেন। তার সাহিত্যের অশ্লীলতার মোড়কে নীতিবাক্য প্রচারের অভিযোগ ওঠে। ডক্টর অসিতকুমার বন্দ্যোপাধ্যায়ের তার রচনা সম্পর্কে বলেছেন, “‘বাবুর উপাখ্যান’ বা ভবানীচরণ বন্দ্যোপাধ্যায়ের ব্যঙ্গ আখ্যানগুলি অর্ধশিক্ষিত ধনী সন্তানদের কুৎসিত আমোদ-প্রমোদের কথা সাধুভাষায় বলা হলেও উদ্দেশ্যটি তত সাধু ছিল না। বাইরের দিক থেকে এসব নকশায় রঙ্গকৌতুক, ব্যঙ্গ-বিদ্রুপ ও গল্পের আমেজ থাকলেও ভিতরে ছিল ‘পর্নো’ (porno)-কেচ্ছা-কেলেংকারি। সমাজের কুরীতি দেখিয়ে সভ্যভব্য মানসিকতা সৃষ্টি, এই জন্যই ভবানীচরণ ও অন্যান্য নকশাকারেরা কলম ধরেছিলেন; কিন্তু রোগের চেয়ে ঔষধই হয়েছিল প্রাণঘাতী।”
শ্রীকান্ত (উপন্যাস)

শ্রীকান্ত শরৎচন্দ্র চট্টোপাধ্যায় রচিত একটি জীবনচরিত মূলক উপন্যাস। তিনি এই উপন্যাসটি মোট চার খণ্ডে সমাপ্ত করেন। চারটি খণ্ড একসাথে লেখেন নি। যথাক্রমে ১৯১৭, ১৯১৮, ১৯২৭ এবং ১৯৩৩ সালে চারটি খণ্ড লেখা শেষ করেন।
১৩২২ বঙ্গাব্দের মাঘ মাস থেকে ১৩২৩ বঙ্গাব্দের মাঘ মাস পর্যন্ত মোট তেরোটি সংখ্যায় ভারতবর্ষ মাসিক পত্রিকায় শ্রীকান্তর ভ্রমণ কাহিনী নামে এই উপন্যাস প্রকাশিত হয়। মাঘ ও ফাল্গুন মাসের সংখ্যায় লেখকের নাম হিসেবে লেখা হয় শ্রী শ্রীকান্ত শর্মা। পরের দুইটি সংখ্যায় লেখকের নাম শ্রীশরচ্চন্দ্র চট্টোপাধ্যায় ও অবশিষ্ট সংখ্যাগুলিতে শরৎচন্দ্র চট্টোপাধ্যায় থাকে। ১৯১৭ খ্রিষ্টাব্দের ১২ই ফেব্রুয়ারি ভারতবর্ষ পত্রিকার মালিক "গুরুদাস চট্টোপাধ্যায় অ্যান্ড সন্স" এই তেরোটি সংখ্যায় প্রকাশিত রচনা নিয়ে "শ্রীকান্ত প্রথম পর্ব" নাম দিয়ে পুস্তকাকারে প্রকাশ করেন।
১৩২৪ বঙ্গাব্দের আষাঢ় মাস থেকে ১৩২৫ বঙ্গাব্দের আশ্বিন মাস পর্যন্ত ভারতবর্ষ পত্রিকায় শ্রীকান্তর ভ্রমণ কাহিনী আবার প্রকাশিত হয়। এই সময় ১৩২৪ বঙ্গাব্দের আশ্বিন ও কার্তিক মাস এবং ১৩২৫ বঙ্গাব্দের শ্রাবণ মাসের সংখ্যায় উপন্যাসটি প্রকাশিত হয়। এই রচনাংশ নিয়ে ১৯১৮ খ্রিষ্টাব্দের ২৪শে সেপ্টেম্বর "গুরুদাস চট্টোপাধ্যায় অ্যান্ড সন্স," শ্রীকান্ত দ্বিতীয় পর্ব নাম দিয়ে পুস্তকাকারে প্রকাশ করেন।
১৩২৭ বঙ্গাব্দের পৌষ মাস থেকে ১৩২৮ বঙ্গাব্দের পৌষ মাস পর্যন্ত ভারতবর্ষ পত্রিকায় এই উপন্যাসের তৃতীয় পর্যায় আবার প্রকাশিত হয়। এই সময় ১৩২৭ বঙ্গাব্দের চৈত্র এবং ১৩২৮ বঙ্গাব্দের জ্যৈষ্ঠ, শ্রাবণ, কার্তিক ও অগ্রহায়ণ মাসের সংখ্যায় উপন্যাসটি প্রকাশিত হয়নি। ১৩২৮ বঙ্গাব্দের পৌষ মাসে নবম পরিচ্ছেদ সমাপ্ত হওয়ার পর শরৎচন্দ্র পাঠক ও প্রকাশকের অনুরোধ সত্ত্বেও অসহযোগ আন্দোলনে যোগ দেওয়ার কারণে বহুদিন এই পর্বের অসমাপ্ত অংশ শেষ করেননি। পাঁচ বছর পরে আরো ছয়টি পরিচ্ছেদ লেখা হলে ধারাবাহিক ভাবে প্রকাশ না করে সরাসরি ১৯২৭ খ্রিষ্টাব্দের ১৮ই এপ্রিল "গুরুদাস চট্টোপাধ্যায় অ্যান্ড সন্স" শ্রীকান্ত তৃতীয় পর্ব নাম দিয়ে পুস্তকাকারে প্রকাশ করেন।
১৩৩৮ বঙ্গাব্দের ফাল্গুন মাস থেকে ১৩৩৯ বঙ্গাব্দের মাঘ মাস পর্যন্ত বিচিত্রা পত্রিকায় এই উপন্যাসের চতুর্থ পর্যায় শ্রীকান্ত চতুর্থ পর্ব নামে আবার প্রকাশিত হয়। এই বারোটি সংখ্যা নিয়ে ১৯৩৩ খ্রিষ্টাব্দের ১৩ই মার্চ গুরুদাস চট্টোপাধ্যায় অ্যান্ড সন্স পুস্তকাকারে প্রকাশ করেন। এরপর শরৎচন্দ্র এই উপন্যাসের পঞ্চম পর্ব রচনা করবেন বলে মনে করলেও তিনি তা করেননি।
ডিজিটাল গ্রন্থাগার

ডিজিটাল গ্রন্থাগার বলতে এমন ধরনের গ্রন্থাগার বোঝায় যেখানে সাহিত্যকর্ম, অন্যান্য গ্রন্থ বা যেকোন সংগ্রহই ডিজিটাল ফরম্যাটে সংরক্ষণ করা হয়। অর্থাৎ সাধারণ গ্রন্থাগারে যেখানে ছাপার কাগজ, মাইক্রোফর্ম বা অন্যান্য মিডিয়ার মাধ্যমে সংরক্ষণ করা হয় ডিজিটালে সেখানে কম্পিউটারের মাধ্যমে সফ্‌ট কপি সংরক্ষণ করা হয়। সফ্‌ট কপি সংরক্ষণের মাধ্যমে স্থানীয় পর্যায়ে ডিজিটাল গ্রন্থাগার গড়ে তোলা যায় আবার আন্তর্জালের মাধ্যমে তা সমগ্র বিশ্বেও ছড়িয়ে দেয়া যায়।
ছাপার অক্ষরে "ডিজিটাল লাইব্রেরি" শব্দটি প্রথম ব্যবহার করা হয় ১৯৮৮ সালে কর্পোরেশন ফর ন্যাশনাল রিসার্চ ইনিশিয়েটিভ্‌সের একটি প্রতিবেদনে। আর এই ধারণাটি জনপ্রিয় হয়ে উঠে ১৯৯৪ সালের দিকে যখন এনএসএফ, ডারপা এবং নাসা বিষয়টিকে জনসমক্ষে তুলে আনে। এর আগে এ ধরনের গ্রন্থাগারকে ইলেকট্রনিক গ্রন্থাগার বা অসদ (ভার্চুয়াল) গ্রন্থাগারও বলা হত এবং এখনও ক্ষেত্রবিশেষে এই শব্দ দুটি ব্যবহৃত হতে দেখা যায়। অবশ্য বর্তমানে "ইলেকট্রনিক গ্রন্থাগার" বলতে কেবল সরকারি পোর্টালকে বোঝায়, যেমন "ফ্লোরিডা ইলেকট্রনিক পোর্টাল"।
রাজেন তরফদার

রাজেন তরফদার (৭ জুন ১৯১৭ – ২৩ নভেম্বর ১৯৮৭) একজন প্রখ্যাত বাঙালি চিত্রপরিচালক ছিলেন।
১৯৪০ খ্রীষ্টাব্দে তিনি কলকাতার গভর্নমেন্ট আর্ট কলেজ থেকে স্নাতক পাশ করেন । তিনি প্রাথমিক ভাবে একটি বিজ্ঞাপন সংস্থাতে গ্রাফিক ডিজাইনারের চাকরি করেন । পরবর্তীকালে তিনি চলচ্চিত্র পরিচালনায় আসেন ।"অন্তরীক্ষ" ছিল তার প্রথম পূর্ণ দৈর্ঘ্যের ছবি । গঙ্গা ছিল তার দ্বিতীয় পূর্ণ দৈর্ঘ্যের ছবি। এই চলচ্চিত্রটি ১৯৬১ সালের ভেনিস চলচ্চিত্র উৎসবে প্রতিযোগিতায় স্থান পেয়েছিল। 
রাজেন তরফদার মৃণাল সেন এবং শ্যাম বেনেগালের কিছু ছবিতে অভিনয় করেছিলেন । তার অভিনীত চলচ্চিত্রের মধ্যে খন্ডহর (১৯৮৪), আরোহণ (১৯৮২), আকালের সন্ধানে (১৯৮০) উল্লেখযোগ্য ।
লেজার ইন্টারফেরোমিটার গ্র্যাভিটেশনাল-ওয়েভ অবজারভেটরি

লেজার ইন্টারফেরোমিটার গ্র্যাভিটেশনাল-ওয়েভ অবজারভেটরি () মার্কিন যুক্তরাষ্ট্রে অবস্থিত একটি মানমন্দির। ক্যালিফোর্নিয়া ইনস্টিটিউট অফ টেকনোলজির কিপ থর্ন ও রোনাল্ড ড্রেভার এবং ম্যাসাচুসেট্‌স ইনস্টিটিউট অফ টেকনোলজির রেইনার ওয়েইস ১৯৯২ সালে যৌথভাবে এটি প্রতিষ্ঠা করেন। সে হিসেবে এটি ক্যালটেক ও এমআইটি'র বিজ্ঞানীদের যৌথ প্রচেষ্টায় পরিচালিত একটি মানমন্দির। এর অর্থায়নের দায়িত্ব পালন করে ন্যাশনাল সায়েন্স ফাউন্ডেশন (এনএসএফ)। ২০০২ সালে এনএসএফ প্রদত্ত অর্থের পরিমাণ ছিল ৩৬৫ মিলিয়ন মার্কিন ডলার যা এনএসএফ-এর ইতিহাসে সর্ববৃহৎ এবং সবচেয়ে উচ্চাভিলাষী প্রকল্প। এখন পর্যন্ত এনএসএফ অন্য কোনো প্রকল্পে এতোটা অর্থ বরাদ্দ করে নি। লিগোর বিজ্ঞানী, প্রকৌশলী ও গবেষকদের গ্রুপের নাম "লিগো সায়েন্টিফিক কলাবোরেশন" (LIGO Scientific Collaboration - LSC) যাতে ৪০টি ভিন্ন ভিন্ন প্রতিষ্ঠানের প্রায় ৬০০ জন ব্যক্তি কর্মরত আছেন। তাদের মূল কাজ লিগো এবং সংশ্লিষ্ট অন্যান্য শনাক্তকরণ যন্ত্র থেকে প্রাপ্ত উপাত্ত বিশ্লেষণ করা এবং ভবিষ্যতে আরও সূক্ষ্ম শনাক্তকারকের উন্নয়ন। লিগোর নির্দিষ্ট কাজগুলোর মধ্যে অন্যতম হলো মহাকর্ষীয় তরঙ্গ শনাক্ত করা।
ন্যাশনাল সায়েন্স ফাউন্ডেশন

ন্যাশনাল সাইন্স ফাউন্ডেশন (ইংরেজি ভাষায়: The National Science Foundation - NSF) মার্কিন যুক্তরাষ্ট্রের একটি সরকারী সংস্থা যার কাজ হল বিজ্ঞান ও প্রকৌশলের সকল ক্ষেত্রে (চিকিৎসাবিজ্ঞান ব্যতীত) মৌলিক গবেষণা ও শিক্ষাকে উৎসাহিত করা এবং তার পৃষ্ঠপোষকতা করা। চিকিৎসাবিজ্ঞানের জন্য ন্যাশনাল ইনস্টিটিউট্‌স অফ হেল্‌থ নামে পৃথক সংস্থা রয়েছে। যুক্তরাষ্ট্রের বিভিন্ন কলেজ ও বিশ্ববিদ্যালয় কর্তৃক পরিচালিত গবেষণা কাজের শতকরা ২০ ভাগই এই এনএসএফ-এর অর্থে পরিচালিত হয়। ২০০৭ সালে এই সংস্থার বাৎসরিক বাজেট ছিল ৫.৯১ বিলিয়ন মার্কিন ডলার। গণিত, কম্পিউটার বিজ্ঞান, অর্থনীতি এবং সামাজিক বিজ্ঞান সংশ্লিষ্ট গবেষণার জন্য এনএসএফ-ই সেখানকার প্রধান পৃষ্ঠপোষক প্রতিষ্ঠান।
এনএসএফ-এর পরিচালক, উপ-পরিচালক এবং ন্যাশনাল সাইন্স বোর্ডের (এনএসবি) ২৪ জন সদস্যকে মনোনয়ন দেন সরাসরি মার্কিন যুক্তরাষ্ট্রের রাষ্ট্রপতি। পরবর্তীতে মার্কিন সিনেট তা নিশ্চিত করে। সংস্থার যাবতীয় প্রশাসনিক কাজ, পরিকল্পনা, অর্থায়ন ও দৈনন্দিন কর্ম পরিচালনার দায়িত্ব পরিচালক ও উপ-পরিচালকের। আর এনএসবি'র ২৪ জন সদস্য বছরে ছয়বার মিলিত হয়, সংস্থার সার্বিক নীতি নির্ধারণ করার জন্য। বর্তমানে এনএসএফ পরিচালক হচ্ছেন ডঃ অ্যার্ডেন এল বেমেন্ট জুনিয়র এবং উপ-পরিচালক হলেন ডঃ ক্যাথি এল ওলসেন।
কিপ থর্ন

কিপ স্টিফেন থর্ন (জন্ম: ১লা জুন, ১৯৪০) একজন মার্কিন তাত্ত্বিক পদার্থবিজ্ঞানী যিনি মহাকর্ষ পদার্থবিজ্ঞান এবং জ্যোতির্বিজ্ঞানে মৌলিক অবদান রাখার জন্য বিখ্যাত। এছাড়া কয়েক প্রজন্মের বিজ্ঞানীদের শিক্ষক ও প্রশিক্ষক হিসেবে নিরলস কাজ করে গেছেন। দীর্ঘকাল তিনি স্টিফেন হকিং ও কার্ল সাগানের বন্ধু ও সহকর্মী ছিলেন। বর্তমানে ক্যালটেকে তাত্ত্বিক পদার্থবিজ্ঞানের ফাইনম্যান অধ্যাপক হিসেবে কর্মরত আছেন। আইনস্টাইনের আপেক্ষিকতার সাধারণ তত্ত্বের জ্যোতিঃপদার্থবৈজ্ঞানিক প্রয়োগ বিষয়ে তিনি পৃথিবী বিখ্যাত এক পণ্ডিত। ইন্টারস্টেলার চলচ্চিত্রের জন্য তিনি বিগ্যান পরামর্শক ও প্রযোজক হিসেবে কাজ করেছেন।
২০১৭ সালে তিনি কিপ থর্ন এবং রাইনার ভাইসের সাথে যৌথভাবে পদার্থবিজ্ঞানে নোবেল পুরস্কার লাভ করেন।
ফিল্ড আর্মি

ফিল্ড আর্মি, (সচরাচর শুধু আর্মি বলা হয়) হলো কোরের উপরে এবং আর্মি গ্রুপ হতে নিম্নতর ফরমেশন যা অনেক দেশের জাতীয় সামরিক বাহিনী ব্যবহার করে।
একটি ফিল্ড আর্মি একটি হেডকোয়ার্টার নিয়ে গঠিত এবং এর নিয়ন্ত্রণে সাধারণত কমপক্ষে দুটি কোর থাকে যা বিভিন্ন সংখ্যক ডিভিশনে বিভক্ত।
সামরিক পদমর্যাদা

সামরিক বাহিনীতে পদ ক্রমবিন্যাসের ব্যবহার প্রায় বিশ্বজনীন। চীনের গণমুক্তি ফৌজ (১৯৬৫-১৯৮৮), আলবেনিয় আর্মি (১৯৬৬-১৯৯১ এবং সোভিয়েত লাল বাহিনী (১৯১৮-১৯৩৫) হলো দুর্লভ দৃষ্টান্ত যেখানে পদক্রমবিন্যাস বিলুপ্ত করা হয়ে ছিলো, কিন্তু কার্যক্রম পরিচালনাগত অসুবিধার জন্য আবার তা পুনঃবহাল করা হয়।
৫০১ খ্রিষ্ট অব্দ থেকে এথেন্সে বার্ষিকভাবে ১০ জন ব্যক্তিকে "ষ্ট্র্যাটেজোস" হিসেবে নির্বাচন করা হত। দশটা উপজাতি থেকে এই দশ জন নির্বাচিত হতেন ডেমোক্রেসি স্থাপনের জন্য। ষ্ট্র্যাটেজোস শব্দের অর্থ হচ্ছে "সামরিক নেতা" যাকে ইংরেজি "জেনারেল" হিসেবে অনুবাদ করা হয়। এই জেনারেলরা প্রাচীন পলেমার্কস বা যুদ্ধ নেতাদের সাথে কাজ করতেন। জেনারেলদের পরে পদমর্যাদা ছিল "ট্যাক্সিয়ারহোস"। এই মর্যাদা বর্তমান ব্রিগেডিয়ার পদমর্যাদার সমান।
স্থান-কাল

পদার্থবিজ্ঞানে স্থান-কাল বলতে যেকোন গাণিতিক মডেলকে বোঝায় যা সময় এবং স্থানকে মিলিয়ে স্থান-কাল সাংতত্যক নামক একটি একক কাঠামো গঠন করে। স্থান-কাল মূলত স্থানের তিনটি মাত্রার সাথে সময়কে যোগ করে একটি চতুর্মাত্রিক ধারণার জন্ম দেয়। ইউক্লিডীয় স্থান ধারণা অনুযায়ী স্থানকে ত্রিমাত্রিক এবং সময়কে একটি আলাদা মাত্রা হিসেবে বিবেচনা করা হতো। কিন্তু এই দুয়ের মিলন ঘটানোর মাধ্যমে পদার্থবিজ্ঞানীরা অনেকগুলো বৈজ্ঞানিক জটিলতা ও সমস্যার সমাধান করতে পেরেছেন। এই চতুর্মাত্রিক নীতি দিয়ে বৃহৎ স্কেলে মহাবিশ্বের গঠন থেকে শুরু করে অনেক ক্ষুদ্রাতিক্ষুদ্র বস্তু পর্যন্ত প্রায় সবারই পরিচালনার নীতি ব্যাখ্যা করা যায়।
চিরায়ত বলবিদ্যা অনুসারে ইউক্লিডীয় স্থানে স্থান-কালের ব্যবহার যথাযথভাবে করা যায় কারণ সময় সেখানে ধ্রুবক এবং তা স্থানের ত্রিমাত্রিক গতি নিরপেক্ষ। এই তত্ত্ব কেবল নিম্ন গতির বস্তুর ক্ষেত্রেই প্রযোজ্য। আপেক্ষিকতাভিত্তিক তত্ত্বের কথা চিন্তা করলে, কালকে স্থানের থেকে আলাদা করে দেখার কোন উপায় নেই। কারণ এক্ষেত্রে কাল আলোর বেগের সাপেক্ষে ত্রিমাত্রিক স্থানের গতির উপর নির্ভরশীল। এছাড়া এটি তীব্র মহাকর্ষীয় ক্ষেত্রের উপরও নির্ভরশীল, কারণ তীব্র মহাকর্ষীয় ক্ষেত্র সময়ের গতিকে মন্থর করে দিতে পারে।
প্রকৃতিতে স্থান এবং সময় অবিচ্ছেদ্য ভাবে মিলে আছে। গাণিতিকভাবে এটা হল প্রসঙ্গ কাঠামো দাড়া বর্ণনাকৃত নানাবিধ ঘটনা। সাধারণত তিনটি স্থানিক মাত্রা (দৈর্ঘ্য, প্রস্থ, ঊচ্চতা) ও একটি সময়গত মাত্রা (সময়) প্রয়োজনীয়। কোন সুনির্দিষ্ট স্থান-কাল কে প্রকাশ করার জন্য মাত্রাগুলো প্রসঙ্গ কাঠামোর স্বাধীন উপাদান। যেমন পৃথিবীতে অক্ষাংশ ও দ্রাঘিমা দুটি মৌলিক মাত্রা যারা সম্মিলিত ভাবে একটি স্থান নির্দিষ্ট করে। অনেক সময় দেখা যায়, কোন পর্যবেক্ষক যা শুধু দৈর্ঘ্যর সাহায্যে পরিমাপ করছেন অন্য পর্যবেক্ষক হয়তো দৈর্ঘ্য ও সময় উভয়ের সাহায্যে পরিমাপ করছেন। যেকোন ঘটনাই স্থান-কাল নামক চতুর্মাত্রিক জগতে ঘটছে এটা ধরে নেয়াই হল আপেক্ষিকতার বিশেষ তত্ত্বের ফলাফল প্রকাশ করার সবচেয়ে সহজ এবং ভাল পদ্ধতি যেখানে তিনটি মাত্রা x, y, z স্থান নির্দেশ করে এবং চতুর্থ মাত্রা ict (i=(-1)) সময় নির্দেশ করে। সময়ের মাত্রা t ব্যবহার না করে ict ব্যবহার করার কারণ হল নিচের সমীকরনটি লরেঞ্জ রূপান্তরের ফলে অপরিবর্তনীয় থাকে।
s=x+y+z-(ct)
অর্থাৎ যদি কোন ঘটনা S প্রস্ংগ কাঠামোর সাপেক্ষে x, y, z, t এবং S প্রসঙ্গ কাঠামোর সাপেক্ষে x, y, z, t এ ঘটে তাহলে
s=x+y+z-(ct) =x+y+z-(ct)
নারায়ণ সান্যাল

নারায়ণ সান্যালের আদি নিবাস নদীয়া জেলার কৃষ্ণনগর। কৃষ্ণনগরে জন্ম হলেও তিনি কলকাতায় শিক্ষাজীবন সম্পন্ন করেন। ম্যাট্রিক পাশ করেন আসানসোল ই. আই. আর. বিদ্যালয় থেকে। স্কুলের খাতায় নাম ছিল নারায়ণদাস সান্যাল। ১৯৪৮ সালে শিবপুর ইঞ্জিনিয়ারিং কলেজ থেকে বি.ই. সম্পন্ন করেন। তিনি ইন্সটিট্যুট অব ইঞ্জিনিয়ার্স (ইন্ডিয়া)-এর ফেলো ছিলেন। ১৯৮২ সালে সরকারি চাকরি থেকে অবসর নেন।
সাহিত্যজগতে নারায়ণ সান্যাল তাঁর "বকুলতলা পি এল ক্যাম্প" ও "দন্ডক শবরী" গ্রন্থের জন্য বিশেষভাবে পরিচিত। পি.ডব্লু.ডি তে চাকরি করাকালীন দণ্ডকারণ্য অঞ্চলে তাঁর পোস্টিং হয়। অরণ‍্য জীবনের অভিজ্ঞতায় তিনি এই দুটি উপন্যাস লেখেন যা পাঠকমহলে সমাদৃত হয়। এছাড়া বিজ্ঞান, শিল্প স্থাপত্য ভাস্কর্য ও সামাজিক, ঐতিহাসিক উপন্যাস প্রচুর লিখেছেন। শিশু কিশোরদের জন্যেও তার রচনা সুখপাঠ্য। তার অন্যান্য রচনাগুলির মধ্যে বিশ্বাসঘাতক, ষাট একষট্টি, হে হংসবলাকা, নক্ষত্রলোকের দেবতাত্মা, আবার যদি ইচ্ছা করো, রূপমঞ্জরী (হটু বিদ্যালঙ্কার এর জীবনী অবলম্বনে) অরণ্য দন্ডক, অশ্লীলতার দায়ে, না মানুষের পাঁচালী উল্লেখযোগ্য। রহস্য গোয়েন্দা কাহিনীও লিখেছেন, তার কাঁটা সিরিজ নামে খ্যাত বইগুলির মূল চরিত্র ব্যারিস্টার পি কে বাসু স্ট্যানলি গার্ডেনারের প্যারি ম্যাসন এর আদলে তৈরি। তার রচিত কাহিনী নাগচম্পা (যদি জানতেম), সত্যকাম, পাষণ্ড পণ্ডিত চলচ্চিত্রায়িত হয়েছে। এছাড়া তিনি শরদিন্দু বন্দোপাধ্যায়ের লেখা ব্যোমকেশের অসমাপ্ত গল্প ""বিশুপাল বধ"" সমাপ্ত করেন।
উপন্যাস
কাঁটা সিরিজ
1] নাগচম্পা
কাঁটায় কাঁটায় ১
2] সোনার কাঁটা
3] মাছের কাঁটা
4] পথের কাঁটা
5] ঘড়ির কাঁটা
6] কুলের কাঁটা
কাঁটায় কাঁটায় ২
7] উলের কাঁটা
8] সারমেয় গেণ্ডুকের কাঁটা
9] অ-আ-ক-খুনের কাঁটা
কাঁটায় কাঁটায় ৩
10] কৌতূহলী কনের কাঁটা
11] যাদু এ তো বড় রঙ্গ-র কাঁটা
12] রিস্তেদারের কাঁটা
কাঁটায় কাঁটায় ৪
13] 'অভিপূর্বক নী-ধাতু অ' -এর কাঁটা
14] ন্যায়নিষ্ঠ ন্যাসনাশীর কাঁটা
15] দ্বি-বৈবাহিক কাঁটা
16] যম-দুয়ারে পড়ল কাঁটা
কাঁটায় কাঁটায় ৫
17] বিশের কাঁটা
18] দর্পণে প্রতিবিম্বিত কাঁটা
19] সকল কাঁটা ধন্য করে
20] চাঁপারঙের মুর্শিদাবাদী শাড়ির কাঁটা
কাঁটায় কাঁটায় ৬
21] ড্রেস-রিহার্সালের কাঁটা
22] মোনালিজার কাঁটা
23] ইস্কাপন-বিবির কাঁটা
24] হরিপদ কেরানির কাঁটা
25] ষড়ানন রবীন্দ্রমূর্তির কাঁটা 
এক বৃন্তে দুটি কাঁটা ( চাঁপারঙের মুর্শিদাবাদী শাড়ির কাঁটা , হরিপদ কেরানির কাঁটা )
সবুজ দ্বীপের রাজা

সবুজ দ্বীপের রাজা সুনীল গঙ্গোপাধ্যায় রচিত কাকাবাবুর রোমাঞ্চকর উপন্যাস "সবুজ দ্বীপের রাজা" অবলম্বনে নির্মিত। তপন সিংহের পরিচালনায় এই বাংলা চলচ্চিত্র ১৯৭৯ সালে মুক্তি পায়।
কাহিনীটি আন্দামান দ্বীপপুঞ্জের আন্দামানি জাতি জারোয়া অধ্যুষিত অঞ্চলের পটভূমিকায়। কাকাবাবু রাজা রায়চৌধুরী ও সন্তু আন্দামানে যান একটি গোপন মিশনে। অপরদিকে কুখ্যাত অপরাধী পাঞ্জা তার আরো তিন শাগরেদ নিয়ে আন্দামানে উপস্থিত হয় একটি দামী জিনিস চুরি ও পাচারের উদ্দেশ্যে। সেটি হলো মহাকাশ থেকে আগত অগ্নিপিণ্ড যা জারোয়াদের মধ্যে বছরের পর বছর থেকে রয়েছে। কাকাবাবুর আসল পরিচয় গোপন থাকলেও পাঞ্জা জানতে পারে আন্দামানে তিনি আছেন। সন্তু অপরাধীদের ওপর নজর রাখে এবং কয়েকবার তাদের পর্যুদস্ত করে পালিয়ে যায়। কাকাবাবু পাঞ্জাদের পিছু নিয়ে জারোয়াদের দ্বীপে আসেন এবং সরকারি অফিসার মিঃ দাশগুপ্তের অনুরোধের পরোয়া না করে জোরপূর্বক নেমে যান দ্বীপে। সেখানে সন্তু ও কাকাবাবু দেখতে পান যে এক বৃদ্ধ মানুষ যিনি ওই জারোয়াদের নেতা। তার আদেশে পাঞ্জার দলবল কে বন্দী করা হয়। কাকাবাবু বৃদ্ধকে বোঝাতে সক্ষম হন তিনি চোর নন, শুধুই অনুসন্ধান করতে এসেছেন আগুনটিকে। শেষ পর্যন্ত পাঞ্জাদের দুজন মারা যায়, বাকিরা ধরা পড়ে। জানা যায় বৃদ্ধ মানুষটি বাঙালি বিপ্লবী গুনদা তালুকদার। ব্রিটিশের নজর এড়িয়ে বহু আগে এই দ্বীপে আশ্রয় নেন।
সমিত ভঞ্জ

সমিত ভঞ্জ একজন বাঙালি চলচ্চিত্র অভিনেতা। তিনি সত্যজিৎ রায়, মৃণাল সেন, তপন সিংহ, গৌতম ঘোষ প্রমুখ চলচ্চিত্র পরিচালকদের সাথে কাজ করেছেন। 
২০০৩ সালের ২৪ জুলাই ক্যানসারে তার মৃত্যু হয়।
মণিশংকর মুখোপাধ্যায়

শংকর ( জন্ম: ৭ ডিসেম্বর ১৯৩৩) একজন ভারতীয় বাঙালি লেখক। তার আসল নাম মণিশংকর মুখোপাধ্যায়। তার প্রথম বই প্রকাশিত হয় ১৯৫৫ সালে। তার রচিত উল্লেখযোগ্য গ্রন্থ হল "চৌরঙ্গী", "সীমাবদ্ধ" এবং "জন অরণ্য"। এই তিনটি বই নিয়ে চলচ্চিত্রও নির্মিত হয়েছে। ২০১৬ সালে তিনি উত্তরবঙ্গ বিশ্ববিদ্যালয় থেকে ডি.লিট সম্মানে ভূষিত হন।
শংকর ১৯৩৩ সালের ৭ ডিসেম্বর যশোরের বনগ্রামে জন্মগ্রহণ করেন তিনি। আইনজীবী বাবা হরিপদ মুখোপাধ্যায় দ্বিতীয় বিশ্বযুদ্ধ শুরুর আগেই চলে যান কলকাতার ওপারে হাওড়ায়। সেখানেই শংকরের বেড়ে ওঠা, পড়াশোনা ও সাহিত্য সাধনার শুরু। জীবনের শুরুতে কখনো ফেরিওয়ালা, টাইপরাইটার ক্লিনার, কখনো প্রাইভেট টিউশনি, কখনো শিক্ষকতা অথবা জুট ব্রোকারের কনিষ্ঠ কেরানিগিরি করেছেন। এক ইংরেজের অনুপ্রেরণায় শুরু করেন লেখালেখি।
শংকরের প্রথম বই প্রকাশিত হয় ১৯৫৫ সালে। অল্প বয়সে "কত অজানারে" বইটি লিখে জনপ্রিয়তা লাভ করেন। বিখ্যাত পরিচালক সত্যজিৎ রায় তার "সীমাবদ্ধ" এবং "জন অরণ্য" উপন্যাসের কাহিনী অবলম্বনে চলচ্চিত্র নির্মাণ করেছেন। তার চৌরঙ্গী উপন্যাস অবলম্বনেও চলচ্চিত্র নির্মিত হয়েছে। এতে মুখ্য চরিত্র স্যাটা বোসের ভূমিকায় অভিনয় করেছেন উত্তম কুমার। সেই প্রসঙ্গে শংকর বললেন, "সত্যজিৎই আমাকে সকলের কাছে পৌঁছে দিয়েছে, ছড়িয়ে দিয়েছে।" ২০১২ সাল পর্যন্ত "চৌরঙ্গী" উপন্যাসের ১১১তম সংস্করণ প্রকাশিত হয়েছে। "বোধোদয়" উপন্যাস প্রকাশের পর শংকরকে উৎসাহ-বাণী পাঠান শরদিন্দু বন্দ্যোপাধ্যায়: "ব্রাইট বোল্ড বেপরোয়া"। ভাবনা বা প্রকাশভঙ্গিতে এ-উপন্যাস নিজের অন্য লেখালেখি থেকে অনেকটাই অন্য রকম হওয়ায় তখন তা পড়তে দিয়েছিলেন মুম্বইবাসী শরদিন্দুকে, পড়ে তিনি বলেছিলেন "তোমার এই লেখায় জননী-জন্মভূমিকেই আমি সারাক্ষণ উপলব্ধি করলাম।" এই বই সম্পর্কে শংকর বলেন, "পাঠকমহলের নিন্দা ও প্রশংসার ডালি নিয়ে আমি নিজেও একসময় বোধোদয়-কে ভালবাসতে শুরু করেছি।" সত্তর দশকের অশান্ত কলকাতা নিয়ে তার ‘স্থানীয় সংবাদ’ উপন্যাসটি এবং ‘সুবর্ণ সুযোগ’— এই তিনটি উপন্যাস মিলিয়ে আগে প্রকাশিত হয়েছিল যে উপন্যাস-সংগ্রহ জন্মভূমি, সম্প্রতি প্রকাশিত হল তার ১০২তম সংস্করণ।
ভাওয়াল রাজ্য

ভাওয়াল রাজবাড়ী অবিভক্ত ভারতবর্ষের বাংলা প্রদেশের ভাওয়াল রাজ্য, বর্তমানে বাংলাদেশের গাজীপুর জেলায় অবস্থিত একটি রাজবাড়ী। এই রাজবাড়ীর আওতায় ভাওয়াল এস্টেট প্রায় এলাকা জুড়ে ছিল যেখানে প্রায় ৫ লাখ প্রজা বাস করতো। ভাওয়ালের জমিদার বংশের রাজকুমার রমেন্দ্রনারায়ণ রায় ও আরো দুই ভাই মিলে এই জমিদারীর দেখাশোনা করতেন। ১৯৫০-এর পূর্ববঙ্গীয় রাষ্ট্রীয় অধিগ্রহণ ও প্রজাস্বত্ব আইন অনুসারে এটি বিলুপ্ত করা হয়। বর্তমানে রাজবাড়িটি জেলা প্রশাসকের কার্যালয়, গাজীপুর হিসেবে ব্যবহৃত হচ্ছে।
সপ্তদশ শতাব্দীর শেষভাগে দৌলত গাজী ভাওয়ালের গাজী এস্টেটের জমিদার ছিলেন। বলরাম রায় ছিলেন দৌলত গাজীর দিওয়ান। রাজস্ব আদায়নীতি পরিবর্তনের ফলে ১৭০৪ সালে বলরামের পুত্র শ্রীকৃষ্ণ মুর্শিদ কুলি খানের দ্বারা ভাওয়ালের জমিদার হিসেবে স্থাপিত হন। তারপর থেকে অধিগ্রহণের মাধ্যমে জমিদারি ব্যাপকভাবে প্রসারিত হয়। ৪,৪৬,০০০ টাকায় নীল উৎপাদনকারী জে ওয়াইজের জমিদারি কেনার পর পরিবারটি সমগ্র ভাওয়াল পরগনার মালিক হয়। ১৮৭৭ সালে কালীপ্রসন্ন ঘোষ জমিদার রাজা রাজেন্দ্র নারায়ণ রায় চৌধুরীর জন্য ভাওয়াল এস্টেটের দেওয়ান হন।
বিংশ শতকের প্রথম দিকে একটি বিখ্যাত মামলা হয়েছিল যা ভাওয়ালের জমিদার বংশের রাজকুমার রমেন্দ্রনারায়ণ রায়কে ঘিরে ও ভাওয়ালের সন্ন্যাসী মামলা নামে খ্যাত। এছাড়া বাংলা চলচ্চিত্রের মহানায়ক উত্তম কুমার অভিনীত সন্ন্যাসী রাজা নামের বাংলা ছবিটি খুবই জনপ্রিয় হয়েছিল যার ঘটনা এই রাজবাড়িকেই ঘিরে। পশ্চিমবঙ্গের চলচ্চিত্র পরিচালক সৃজিত মুখোপাধ্যায় রাজা রমেন্দ্রনারায়ণ রায়ের অন্তর্ধান, ফিরে আসা ও পরবর্তীতে চলমান ভাওয়ালের সন্ন্যাসী মামলার কাহিনির উপর ভিত্তি করে "এক যে ছিল রাজা" চলচ্চিত্রটি নির্মাণ করেন।
কলেজ স্ট্রিট কফি হাউস

কলেজ স্ট্রিট কফি হাউস বা ইন্ডিয়ান কফি হাউস হলো উত্তর কলকাতার কলেজ স্ট্রিটে প্রেসিডেন্সি ইউনিভার্সিটির বিপরীতে অবস্থিত একটি কফি হাউস বা রেঁস্তোরা। যা কলকাতার ভারতীয় কফি হাউসের সবচেয়ে বিখ্যাত শাখা। ঐতিহ্যবাহী ও বাঙালির আড্ডাস্থল এ কফি হাউসটি কলকাতার কফিহাউসসমূহের মধ্যে প্রাচীনতম। এটি দীর্ঘদিন ধরে প্রেসিডেন্সি কলেজ, কলকাতা বিশ্ববিদ্যালয় এবং কলেজ স্ট্রিটের অন্যান্য প্রতিষ্ঠানের বুদ্ধিজীবী এবং ছাত্রদের (এবং প্রাক্তন ছাত্রদের) জন্য একটি নিয়মিত আড্ডা এবং একটি বিখ্যাত মিটিং প্লেস ছিল। এটি কলকাতার সাংস্কৃতিক ইতিহাসে একটি গুরুত্বপূর্ণ ভূমিকা পালন করেছে।
রাধাপ্রসাদ গুপ্তের দেওয়া স্মৃতিনির্ভর তথ্য অনুযায়ী, ইন্ডিয়ান কফি বোর্ডের উদ্যোগে ১৯৪১-৪২ সাল নাগাদ বাঙালি কফিসেবীদের জন্য সেন্ট্রাল এ্যাভিনিউর কফি-হাউস খোলা হয়। আর তার কিছুদিন পরেই খোলা হয় কলেজ স্ট্রিটের কফি-হাউসটি। ১৯৫৭ সাল নাগাদ অ্যালবার্ট হল কফি-হাউস ইন্ডিয়ান কফি বোর্ডের আওতা থেকে বেরিয়ে এসে শ্রমিক সমব্যয়ের আওতায় আসে।
এই দুই কফি-হাউসই ছিল এককালের বাঙালি বুদ্ধিজীবীদের প্রধান আড্ডাস্থল। নিকটতম বিদ্যালয়, মহাবিদ্যালয় ও বিশ্ববিদ্যালয় গুলির ছাত্রছাত্রীদের ভিড় করা ছাড়াও নামিদামী বুদ্ধিজীবী - লেখক, সাহিত্যিক, গায়ক, রাজনীতিবিদ, পেশাদার, ব্যবসায়ী ও বিদেশি পর্যটকদের আড্ডা দেওয়ার অবারিত জায়গা হিসাবে এটি খ্যাত। বিশ্বের সবচেয়ে বড় পুরানো বইয়ের বাজার ও নতুন বইয়ের বাজার সামনে আছে বলে হাউসটিতে সব সময়েই ভিড় থাকে। চলচ্চিত্র পরিচালক সত্যজিৎ রায়, বাঙালি অভিনেতা রূদ্রপ্রসাদ সেনগুপ্তের মত প্রমুখ ব্যক্তিরাও এই কফি হাউসটিতে আড্ডা দিতো।
এই কফি হাউসটি কলেজ স্ট্রিটের মর্মস্থলে অবস্থিত যেখানে প্রখ্যাত সব বুদ্ধিজীবিরা ঘণ্টার পর ঘণ্টা এক কাপ কফি নিয়ে আড্ডা জমান। পূর্বে অ্যালবার্ট হল নামে পরিচিত এই হলঘর বহু ঐতিহাসিক সভা বা জমায়েতের সাক্ষী।
সত্যজিৎ রায়, অমর্ত্য সেন, মৃণাল সেন এবং অপর্ণা সেনের মতো নিয়মিত দর্শকদের সাথে কফি হাউসের প্রতিপত্তি বৃদ্ধি পায়। কফি হাউসের সূচনা থেকে আজ পর্যন্ত অসংখ্য বহুমুখী মানুষের মিলনস্থল হওয়ার জন্য ঐতিহাসিক তাৎপর্য রয়েছে। ঋত্বিক ঘটক, নারায়ণ গঙ্গোপাধ্যায়, সুনীল গঙ্গোপাধ্যায়, সঞ্জীব চট্টোপাধ্যায়, সমরেশ মজুমদার, সুভাষ মুখোপাধ্যায়, শক্তি চট্টোপাধ্যায়, ক্রেগ জেমিসন, সুখময় চক্রবর্তীর মতো পণ্ডিত, সম্পাদক, শিল্পী এবং লেখকরা। তপন রায়চৌধুরী, বরুন দে এবং সুমিত সরকার, শাইক আহমেদ, আসিফ শামীম, কাব্য শ্রীবাস্তব, অয়ন তৌকির। রেস্টুরেন্ট এর পৃষ্ঠপোষকদের মধ্যে মাত্র কয়েক হয়েছে. বিংশ শতাব্দীর ষাটের দশকের গোড়ার দিকে কফি হাউস বিখ্যাত হাংরি প্রজন্মের সাহিত্য ও সাংস্কৃতিক আন্দোলনের বুদ্ধিবৃত্তিক যুদ্ধক্ষেত্র হয়ে ওঠে; মূর্তিমান কবি মলয় রায়চৌধুরী, সমীর রায়চৌধুরী ভাই যুগল যারা আন্দোলনের পথিকৃৎ ছিলেন তাদের গ্রেফতার ও বিচার করা হয়। এই কফি হাউসের আড্ডা সেশন থেকে অনুপ্রেরণার জন্য বেশ কিছু সাহিত্য পত্রিকার উৎস। যদিও কলেজ স্ট্রিট কফি হাউস নামে পরিচিত, এই শাখাটি আসলে বঙ্কিম চ্যাটার্জি স্ট্রিটে। কফি হাউস তার জন্য বিখ্যাত"অ্যাডা" সেশন, এবং বিভিন্ন রাজনৈতিক ও সাংস্কৃতিক ব্যক্তিত্ব এবং আন্দোলনের প্রজনন স্থান হিসাবে। অনেক লোক এখানে আসে শুধু আড্ডার খাতিরে এবং শুধু দীর্ঘ কথাবার্তার অংশ হওয়ার জন্য। বিভিন্ন ধারার বেশ কয়েকজন মেধাবী ও খ্যাতিমান ব্যক্তি দীর্ঘদিন ধরে এই বিখ্যাত আড্ডায় ভিড় করছেন।
কফি হাউস

কফিহাউস, কফি শপ বা ক্যাফে হল একটি স্থাপনা যা প্রাথমিকভাবে বিভিন্ন ধরনের কফি পরিবেশন করে, বিশেষ করে এসপ্রেসো, ল্যাটে এবং ক্যাপুচিনো। কিছু কফিহাউস ঠান্ডা পানীয় পরিবেশন করতে পারে, যেমন আইসড কফি এবং আইসড চা, সেইসাথে অন্যান্য নন-ক্যাফিনযুক্ত পানীয়। মহাদেশীয় ইউরোপে, ক্যাফেগুলি অ্যালকোহলযুক্ত পানীয় পরিবেশন করে। একটি কফিহাউস খাবারও পরিবেশন করতে পারে, যেমন হালকা স্ন্যাকস, স্যান্ডউইচ, মাফিন, ফল বা পেস্ট্রি. কফিহাউস মালিক-চালিত ছোট ব্যবসা থেকে শুরু করে বড় বহুজাতিক কর্পোরেশন পর্যন্ত। কিছু কফিহাউস চেইন একটি ফ্র্যাঞ্চাইজি ব্যবসায়িক মডেলে কাজ করে, বিশ্বের বিভিন্ন দেশে অসংখ্য শাখা রয়েছে।
তারকনাথ গঙ্গোপাধ্যায়

তারকনাথ গঙ্গোপাধ্যায় (৩১ অক্টোবর, ১৮৪৫ — ২২ সেপ্টেম্বর, ১৮৯১) ঊনবিংশ শতাব্দীর একজন বাঙালি লেখক।
তার জন্ম হয়েছিল নদিয়া জেলার বাগআঁচড়া গ্রামে। কলকাতার ভবানীপুর মিশনারি সোসাইটি স্কুল থেকে ১৮৬৩ সালে প্রবেশিকা পরীক্ষায় পাশ করে কলকাতা মেডিক্যাল কলেজে ভর্তি হন। ১৮৬৯ খ্রিষ্টাব্দে এল এম এস পাশ করে সরকারী এসিস্টেন্ট সার্জেন রূপে কাজ করতে থাকেন। ভ্যাকসিন সুপারিন্টেনডেন্ট রূপে কাজের সূত্রে তাকে উত্তরবঙ্গের বিভিন্ন জায়গায় যেতে হয়। এই সময় থেকেই উপন্যাস লেখার উপাদান ও লোকচরিত্র সম্পর্কে অভিজ্ঞতা অর্জন করেন।
তারকনাথ ইন্দ্রনাথ বন্দ্যোপাধ্যায়ের আগ্রহে "জ্ঞানাঙ্কুর" (১৮৭২ খ্রিস্টাব্দে রাজশাহী থেকে শ্রীকৃষ্ণ দাসের সম্পাদনায় প্রকাশিত) পত্রিকায় লেখা আরম্ভ করেন। তার রচিত "স্বর্ণলতা" উপন্যাসটিতে প্রথম গ্রামের গরিব ভদ্র বাঙালির সাংসারিক সুখদুঃখের অনুজ্জ্বল জীবনের পরিচয় পাওয়া যায়। উপন্যাসটি প্রথম প্রকাশিত হয় একটি পত্রিকায়। পরে এটি ১৮৭৪ খ্রীষ্টাব্দে বই আকারে প্রকাশিত হয়। "স্বর্ণলতা" ছিল একটি অত্যন্ত সরল রচনা। এই উপন্যাসটি জ্ঞানাঙ্কুর পত্রিকার প্রথম বর্ষে ধারাবাহিক ভাবে প্রকাশিত হয় ১২৭৯ বঙ্গাব্দে। অমৃতলাল বসু র নাটক সরলা তার এই উপন্যাস অবলম্বনে তৈরী যা স্টার থিয়েটারে ১৮৮৮ সালে প্রথম অভিনীত হয় ও জনপ্রিয়তা অর্জন করে। যশোরে অবস্থান করা কালীন নিজে কল্পলতা মাসিক পত্রিকা সম্পাদনা করেছেন।
তারকনাথের অন্যান্য উপন্যাসের মধ্যে উল্লেখযোগ্য "হরিষে বিষাদ" এবং "অদৃষ্ট" (১২৯৮ বঙ্গাব্দ)। তার একটি গল্পের বই "তিনটি গল্প" প্রকাশিত হয় ১২৯৫ বঙ্গাব্দে। এই সমস্ত রচনায় লেখকের নিজস্ব অভিজ্ঞতা প্রকাশিত হয়েছিল। তার অসমাপ্ত উপন্যাসটির নাম বিধিলিপি।
বঙ্কিমচন্দ্র চট্টোপাধ্যায়ের বাংলা সাহিত্যে পদার্পণ করার পর যে কয়েকজন লেখক তার প্রভাব এড়িয়ে সাহিত্য সৃষ্টিতে সফল হয়েছিলেন তাদের মধ্যে তারকনাথ অন্যতম। বঙ্কিমি প্রভাব ও রোমান্টিকতা মুক্ত সমসাময়িক ঔপন্যাসিকদের মধ্যে তিনি অগ্রগণ্য।
তারকনাথ গঙ্গোপাধ্যায় ২২ সেপ্টেম্বর, ১৮৯১ সালে মারা যান।
সংজ্ঞানাত্মক স্নায়ুবিজ্ঞান

সংজ্ঞানাত্মক স্নায়ুবিজ্ঞান () হল একটা বৈজ্ঞানিক ক্ষেত্র যেটা জীববিদ্যাগত অধ্যয়নের পদ্ধতির সঙ্গে সম্পর্কযুক্ত এবং যেটা সংজ্ঞান-এর ওপর জোর দেয়, যা মানসিক পদ্ধতিতে যুক্ত মস্তিষ্কে স্নায়ু সংযোগকে বিশেষ আলোকপাত করে। সংজ্ঞানাত্মক স্নায়ুবিজ্ঞান শাস্ত্রটি মনোবিজ্ঞান ও স্নায়ুবিজ্ঞান উভয় প্রকার বিজ্ঞানেরই একটি শাখা। এতে অনেকগুলি উপশাস্ত্রের সম্মিলন ঘটেছে যেমন সংজ্ঞানাত্মক মনোবিজ্ঞান, মনোজীববিজ্ঞান এবং স্নায়ুজীববিজ্ঞান। এফএমআরআই-এর উদ্ভাবনের আগে শাস্ত্রটি বোধনমূলক স্নায়ুশারীরবিদ্যা নামে পরিচিত ছিল। সংজ্ঞানাত্মক স্নায়ুবিজ্ঞানীরা কেবল পরীক্ষামূলক মনোবিজ্ঞান বা স্নায়ুজীববিজ্ঞানের ক্ষেত্র থেকে নয়, বরং মনোচিকিৎসা, স্নায়ুবিদ্যা, পদার্থবিজ্ঞান, ভাষাবিজ্ঞান এবং গণিতের ক্ষেত্র থেকেও আসতে পারেন।
সামরিক বাহিনী

একটি রাষ্ট্রের সামরিক বাহিনী হলো ঐ রাষ্ট্রের সরকার নিয়ন্ত্রিত প্রতিরক্ষা ও আক্রমণকারী বাহিনী এবং এর সাথে সম্পর্কযুক্ত সংস্থা সমূহ। রাষ্ট্রের পররাষ্ট্র ও স্বরাষ্ট্রনীতির উপর তাদের অস্তিত্ব নির্ভর করে। কিছু কিছু দেশের সামরিক বাহিনীতে আধাসামরিক বাহিনী অন্তর্ভুক্ত। রাষ্ট্রের রাজনৈতিক লক্ষ বাস্তবায়নের উদ্দেশ্যে সামরিক বাহিনী ব্যবহৃত হয়।
সামরিক বাহিনীর ব্যবহার শিক্ষাকে সামরিক বিজ্ঞান বলে। ব্যাপক অর্থে, সামরিক বিজ্ঞান আক্রমণ ও প্রতিরক্ষাকে তিনটি “স্তরে” বিবেচনা করে: স্ট্র্যাটিজি, অপারেশনাল ওয়ারফেয়ার এবং কৌশল (tactics)। তিনটি স্তরেই লক্ষ বাস্তবায়নের জন্য শক্তি প্রয়োগ ব্যবস্থা আলোচিত হয়।
সামরিক শব্দের দুটি ব্যাপক অর্থ আছে। প্রথম অর্থে, সৈন্য ও সৈন্য সমাবেশ বোঝায়। দ্বিতীয় অর্থে, সামরিক বাহিনীকে সামগ্রিকভাবে বোঝায়। বহু বছরে মিলিটারি ইউনিটগুলো বিভিন্ন আকার ও আকৃতি লাভ করেছে। মিলিটারি ইউনিটগুলো, সামন্তরাজের নেতৃত্বে লড়াইয়ের জন্য গুটিকয় সাধারণ কৃষকের সমন্বেয় গঠিত মধ্যযুগীয় দলের মত ক্ষুদ্র আয়তন হতে, ১৯৪৪ সালের ডি-ডে’র জন্য গঠিত অধিক্রম বাহিনীর মত বৃহৎ আয়তন পর্যন্ত হয়ে থাকে। এগুলো সাকা জুলুর ইম্পির মত কঠোরভাবে শৃঙ্খলাবদ্ধ হতে পারে, আবার নাইটস টেম্পলারের মত প্রায় স্বতন্ত্রও হতে পারে। কিছু রাষ্ট্র - যেমন স্পার্টা বা আধুনিক কালের প্রুশিয়া - সামরিক বিক্রমকে সরকারের কেন্দ্রে স্থান দেয়।
সৈন্য সমাবেশের কার্যক্রম ইতিহাসের সুরু থেকে হয়ে আসছে। 
বর্তমান কালে, যুদ্ধ ও অন্যান্য দ্বন্দ্ব রাজনৈতিক ভূ-অবস্থানে ব্যাপক পরিবর্তন এনেছে। অনেক সাম্রাজ্যের আবির্ভাব ও পতন সাধন; নতুন রাষ্ট্রের গঠন ও বিলুপ্তি সাধন হয়েছে। ব্যাপক সামাজিক পরিবর্তন সাধিত হয়েছে এবং সামরিক শক্তি আন্তর্জাতিক রাজনীতিতে এখনও আধিপত্য করছে। বর্তমান সমাজে সামরিক ভূমিকা পূর্বাপেক্ষা অধিক বৃদ্ধি পেয়েছে।
সামরিক বিজ্ঞান হলো সামরিক প্রক্রিয়া, প্রতিষ্ঠান এবং আচরণ, যুদ্ধবিগ্রহের গবেষণা সহ, এবং সংগঠিত জোরপূর্বক বল প্রয়োগ সম্পর্কিত পাঠ। এটি মূলত নীতি, পদ্ধতি এবং জাতীয় প্রতিরক্ষা নীতির সাথে সামঞ্জস্যপূর্ণভাবে সামরিক সামর্থ্য সৃষ্টির অনুশীলনের উপর জোর দিয়ে থাকে।
প্রাচীনকাল থেকে সংঘর্ষের মাধ্যমে ইতিহাসের গতি বয়ে চলেছে। যুদ্ধের প্রেক্ষাপট, যুদ্ধাস্ত্রের বিবর্তন, সামরিক বাহিনীর প্রকৃতি ও সমরকুশলতা, যুদ্ধের প্রকৃতি ও প্রভাবকে তুলে ধরা হল সামরিক ইতিহাস।
যাদবপুর বিশ্ববিদ্যালয়

যাদবপুর বিশ্ববিদ্যালয় ভারতের,পশ্চিমবঙ্গের কলকাতায় অবস্থিত একটি সরকারি বিশ্ববিদ্যালয়। এটি পশ্চিমবঙ্গের রাজধানী কলকাতার অন্যতম প্রধান বিশ্ববিদ্যালয় । দক্ষিণ কলকাতার যাদবপুরে এই বিশ্ববিদ্যালয়ের প্রধান শিক্ষাপ্রাঙ্গণটি অবস্থিত। দ্বিতীয় নবনির্মিত শিক্ষাপ্রাঙ্গনটি চালু হয়েছে কলকাতার সল্টলেকে। যাদবপুর বিশ্ববিদ্যালয় ইন্ডিয়ান অ্যাসোসিয়েশন ফর দ্য কালটিভেশন অফ সায়েন্স ও সেন্ট্রাল গ্লাস অ্যান্ড সেরামিকস রিসার্চ ইনস্টিটিউট-এর মতো অগ্রণী গবেষণা প্রতিষ্ঠানের সঙ্গে ঘনিষ্ঠভাবে সংযুক্ত।
১৯০৫ সালে ব্রিটিশ ভারতে জাতীয় শিক্ষা পর্ষদ স্থাপিত হয়। ১৯১০ সালে, সোসাইটি ফর দ্য প্রোমোশন অফ টেকনিক্যাল এডুকেশন বঙ্গে "বেঙ্গল টেকনিক্যাল ইনস্টিটিউট" প্রতিষ্ঠা করে। ১৯২০ সালে এটিকে "কলেজ অফ ইঞ্জিনিয়ারিং অ্যান্ড টেকনোলজি, বেঙ্গল" নামে নামকরণ করা হয়।
স্বাধীনতার পর, ১৯৫৫ সালের ২৪ ডিসেম্বর ভারত সরকারের সম্মতিতে পশ্চিমবঙ্গ সরকার আনুষ্ঠানিকভাবে যাদবপুর বিশ্ববিদ্যালয় প্রতিষ্ঠা করে।
বিশ্ববিদ্যালয়টি রাজ্য সরকারের অর্থায়নে পরিচালিত এবং এর প্রধান ক্যাম্পাস পশ্চিমবঙ্গ রাজ্যের কলকাতা শহরে যাদবপুর এলাকায় ৬০ একর এলাকা জুড়ে অবস্থিত। এই ক্যাম্পাসে কারিগরি ও প্রযুক্তি শাখা, বিজ্ঞান ও কলা শাখার প্রধান বিভাগগুলি রয়েছে। মূল ক্যাম্পাসে ৭টি প্রেক্ষাগৃহ রয়েছে: এইচএল রায় প্রেক্ষাগৃহ, ত্রিগুণা সেন প্রেক্ষাগৃহ, কে.পি. বসু মেমোরিয়াল হল, বিবেকানন্দ হল, অনিতা ব্যানার্জি মেমোরিয়াল হল এবং গান্ধী ভবন। ক্যাম্পাসে একটি ওপেন এয়ার থিয়েটারও রয়েছে যার বসার ক্ষমতা প্রায় ৩০০০। 
৬ একর স্পোর্টস কমপ্লেক্সে ব্যাডমিন্টন কোর্ট, টেনিস কোর্ট, কাবাডি কোর্ট এবং ক্রিকেট ও ফুটবলের মতো অন্যান্য খেলার জন্য খেলার মাঠ রয়েছে।
বিশ্ববিদ্যালয়ে ছয়টি ক্যান্টিন, গেস্ট হাউস, ক্যাফেটেরিয়া, স্বাস্থ্য কেন্দ্র, জিমনেসিয়াম, পিডব্লিউডি সেন্টার এবং ব্যাংক, পোস্ট অফিস, বইয়ের দোকান ইত্যাদির মতো অন্যান্য সুবিধা রয়েছে।
যাদবপুর বিশ্ববিদ্যালয়ের বিধাননগর সেক্টর-III-এ ২৬ একর এলাকায় একটি দ্বিতীয় ক্যাম্পাস রয়েছে। ক্যাম্পাসে নির্মাণ প্রকৌশল, ইন্সট্রুমেন্টেশন প্রকৌশল, মুদ্রণ কারিগরি, তথ্য ও প্রযুক্তি এবং শক্তি প্রকৌশল নামে ৫টি বিভাগ রয়েছে। ইউজিসি এর পূর্বাঞ্চলীয় আঞ্চলিক কার্যালয় এবং পারমাণবিক শক্তির জন্য ইন্টার-ইউনিভার্সিটি কনসোর্টিয়ামও এই ক্যাম্পাসে অবস্থিত। যাদবপুর বিশ্ববিদ্যালয় ক্যাম্পাস মাঠ এই ক্যাম্পাসে অবস্থিত।
যাদবপুর বিশ্ববিদ্যালয়ের খ্যাতনামা বর্তমান ও প্রাক্তন শিক্ষকদের মধ্যে রয়েছেন -
এই প্রতিষ্ঠানটি ছাত্র রাজনীতির অন্যতম পীঠস্থান বলে গণ্য। বিভিন্ন সময় বাম ছাত্র আন্দোলন গড়ে উঠেছে বিশ্ববিদ্যালয়ের পঠন-পাঠন সংক্রান্ত নানা অসুবিধাকে কেন্দ্র করে, নানা সামাজিক ঘটনা নিয়ে।
বিষয়ভিত্তিক বিশ্ব র‍্যাঙ্কিংয়ে ২০২৪ সালে ভারতসেরার তকমা পেলেও যাদবপুর বিশ্ববিদ্যালয় নানান কারণে ছাত্র আন্দোলন বা ভর্তি প্রক্রিয়া নিয়ে হোক, বদনামও কম নেই এই বিশ্ববিদ্যালয়ের। প্রধানত টানা ছাত্রআন্দোলনের জেরে, প্রায়ই বিশ্ববিদ্যালয়ে অচলাবস্থা তৈরি হয়। রাজ্য প্রশাসন, প্রবেশিকা পরীক্ষা থেকে শুরু করে ডোমিসাইল সিস্টেম চালু নিয়ে নানান বিতর্কের নজির রয়েছে যাদবপুর বিশ্ববিদ্যালয়ে। পাশাপাশি ছাত্রনির্বাচনের দাবিতে টানা আন্দোলন করেছেন যাদবপুর বিশ্ববিদ্যালয় পড়ুয়ারা, ঘেরাও হতে হয়েছে উপাচার্যকেও। আন্দোলন আর অচলাবস্থার পরেও রাজ্যের মেধাবী পড়ুয়ারা ভিন শহরের নামী শিক্ষা প্রতিষ্ঠানকে বেছে নিচ্ছেন।
বিধানচন্দ্র কৃষি বিশ্ববিদ্যালয়

বিধানচন্দ্র কৃষি বিশ্ববিদ্যালয় টি নদিয়া জেলার কল্যাণীর নিকট মোহনপুরে অবস্থিত। নিকটবর্তী রেলওয়ে স্টেশন কাঁচরাপাড়া।
১৯৭৪ এ প্রতিষ্ঠিত এই কৃষি বিশ্ববিদ্যালয় বর্তমানে রাজ্যের কৃষি বিশ্ববিদ্যালয়ের মধ্যে প্রথম ও দেশের ১০০ টি উন্নত বিশ্ববিদ্যালয়ের মধ্যে ৩১ তম স্থান অধিকার করেছে। এখানে কৃষি, উদ্যানপালন, কৃষি বিজ্ঞান, কৃষি প্রযুক্তির ওপর স্নাতক, স্নাতকোত্তর ও পি এইচ ডি পড়ানো হয়ে থাকে।
নেতাজি সুভাষ মুক্ত বিশ্ববিদ্যালয়

নেতাজি সুভাষ মুক্ত বিশ্ববিদ্যালয় (এনএসওইউ) পূর্ব ভারতের একটি মুক্ত বিশ্ববিদ্যালয়। এর প্রধান কেন্দ্র পশ্চিমবঙ্গ রাজ্যের রাজধানী কলকাতায় অবস্থিত। এটি পৃথিবীর বৃহত্তম বিশ্ববিদ্যালয়গুলির মধ্যে পঞ্চাশতম স্থানে অবস্থান করছে। এই বিশ্ববিদ্যালয়টি ভারতবর্ষের প্রথম বাংলা মাধ্যমে চালিত মুক্ত বিশ্ববিদ্যালয়, একই সঙ্গে এটি ভারতবর্ষের মুক্ত বিশ্ববিদ্যালয় গুলির মধ্যে অন্যতম সেরা একটি State University হিসাবে পরিগণিত।
নেতাজি সুভাষ মুক্ত বিশ্ববিদ্যালয় ১৯৯৭ সালে নেতাজি সুভাষচন্দ্র বসু জন্মশতবর্ষ উপলক্ষে প্রতিষ্ঠিত হয়। উডবার্ন পার্কে এর প্রধান কার্যালয়টি এক সময়ে ছিল নেতাজিরই বাসভবন। এই বিশ্ববিদ্যালয়ে পঠনপাঠনের মাধ্যম বাংলা ও ইংরেজি। যুক্তরাজ্যের মুক্ত বিশ্ববিদ্যালয় ও ইন্দিরা গান্ধী জাতীয় মুক্ত বিশ্ববিদ্যালয়ের আদর্শে স্থাপিত এই বিশ্ববিদ্যালয়ে বিভিন্ন শাখায় স্নাতক ও স্নাতকোত্তর কোর্স পড়ার সুযোগ রয়েছে। বর্তমানে পূর্বভারতের অন্যতম বৃহৎ দূরশিক্ষা প্রতিষ্ঠান এটি।
নিম্নলিখিত ক্যাম্পাসগুলি থেকে নেতাজি সুভাষ মুক্ত বিশ্ববিদ্যালয়ের কাজকর্ম পরিচালিত হয়:
এছাড়াও নদিয়া জেলার কল্যাণীতে ১৫ একর জমিতে গড়ে উঠছে বিশ্ববিদ্যালয়ের একটি সুসংহত শিক্ষাপ্রাঙ্গণ। বর্তমানে মোট ১৬০টি পাঠকেন্দ্র বা স্টাডি সেন্টারের মাধ্যমে বিশ্ববিদ্যালয়ের পঠনপাঠন চলে। এই পাঠকেন্দ্রের সংখ্যা ভবিষ্যতে আরও বৃদ্ধি পাবে। 
নিম্নলিখিত কোর্সগুলি নেতাজি সুভাষ মুক্ত বিশ্ববিদ্যালয়ে পড়ানো হয়: 
এছাড়াও নেতাজি সুভাষ মুক্ত বিশ্ববিদ্যালয় বিভিন্ন সার্টিফিকেট, ডিপ্লোমা ও স্নাতকোত্তর ডিপ্লোমা কোর্স পড়িয়ে থাকে।
নেতাজি সুভাষ মুক্ত বিশ্ববিদ্যালয়ের কেন্দ্রীয় গ্রন্থাগারটি বিশ্ববিদ্যালয়ের গোলপার্ক শিক্ষাপ্রাঙ্গণে (তৃতীয় তল, ১৩৪/১ মেঘনাদ সাহা সরণি, কলকাতা – ৭০০০২৯) অবস্থিত। এছাড়াও বিশ্ববিদ্যালয়ের স্টাডি সেন্টারগুলিতেই গ্রন্থাগারের সুবিধা পাওয়া যায়।
প্রত্যেক ছাত্রছাত্রীকে ব্যক্তিগত সহায়তা দানের উদ্দেশ্যে নেতাজি সুভাষ মুক্ত বিশ্ববিদ্যালয় সারা পশ্চিমবঙ্গে অসংখ্য স্টাডি সেন্টার স্থাপন করেছে।
দূরশিক্ষার বিভিন্ন প্রক্রিয়ায় এই বিশ্ববিদ্যালয় শিক্ষা দান করে থাকে –
২০০৬ সালে, নেতাজি সুভাষ মুক্ত বিশ্ববিদ্যালয় শিক্ষাগত উৎকর্ষের কারণে কমনওয়েলথ অফ লার্নিং কর্তৃক এক্সিলেন্স ইন ডিসটেন্স এডুকেশন অ্যাওয়ার্ড বা দূরশিক্ষা উৎকর্ষ পুরস্কারে ভূষিত হয়।
রবীন্দ্রভারতী বিশ্ববিদ্যালয়

রবীন্দ্রভারতী বিশ্ববিদ্যালয় হলো কলকাতার একটি সরকারি বিশ্ববিদ্যালয়। ১৯৬২ সালের ৮ মে প্রতিষ্ঠিত হওয়া কবি রবীন্দ্রনাথ ঠাকুরের জন্মশতবর্ষ উপলক্ষে তাঁর নামাঙ্কিত বিশ্ববিদ্যালয়টি স্থাপনের উদ্যোগ ১৯৬১ সালে গৃহীত হয় এবং সেই বছরই পশ্চিমবঙ্গ সরকার কর্তৃক রবীন্দ্রভারতী বিশ্ববিদ্যালয় আইন, ১৯৬১ পাস করানো হয়েছিল। বিশ্ববিদ্যালয়টি জাতীয় মূল্যায়ন ও প্রত্যয়ন পরিষদ (ন্যাক) কর্তৃক ভারতের মধ্যে "চার-তারা বিশ্ববিদ্যালয়" হিসেবে স্বীকৃত এবং "এ" গ্রেড প্রাপ্ত। বিশ্ববিদ্যালয়টি চারুকলা অনুষদের অধীনে চারুকলা, মানবিক, সামাজিক বিজ্ঞান এবং অন্যান্য বিষয়ে পারফর্মিং আর্টস এবং দৃশ্যকলায় স্নাতক এবং স্নাতকোত্তর ডিগ্রি প্রদান করে।
কলকাতা শহর ও শহরতলি এলাকায় বিশ্ববিদ্যালয়ের মোট তিনটি শিক্ষাপ্রাঙ্গন রয়েছে। প্রধান শিক্ষাপ্রাঙ্গণটি কাশীপুরে ব্যারাকপুর ট্রাঙ্ক রোডের মরকত কুঞ্জে, দ্বিতীয় শিক্ষাপ্রাঙ্গনটি জোড়াসাঁকো ঠাকুরবাড়িতে এবং তৃতীয় শিক্ষাপ্রাঙ্গনটি বিধাননগরে অবস্থিত। বিশ্ববিদ্যালয়ের শিক্ষাপ্রাঙ্গণ তিনটি মোট জুড়ে বিস্তৃত।
বিশ্ববিদ্যালয়টি কলকাতা শহর ও শহরতলিতে মোট ৩ টি শিক্ষাপ্রাঙ্গণ জুড়ে ছড়িয়ে রয়েছে।
প্রধান শিক্ষাপ্রাঙ্গণটি (সাধারণত ক্যাম্পাস মরকত কুঞ্জ প্রাঙ্গন নামে পরিচিত) কাশীপুরে ব্যারাকপুর ট্রাঙ্ক রোডের পাশে অবস্থিত। শিক্ষাপ্রাঙ্গণটি উত্তর কলকাতায় ১৭ একর এলাকা জুড়ে অবস্থিত।
শিক্ষাপ্রাঙ্গণটি কলকাতায় জোড়াসাঁকো ঠাকুর বাড়িতে ৫ একর এলাকা জুড়ে অবস্থিত। এই শিক্ষাপ্রাঙ্গণে রবীন্দ্র ভারতী যাদুঘর রয়েছে।
রবীন্দ্রভারতী বিশ্ববিদ্যালয়ের প্রধান শিক্ষাপ্রাঙ্গনটি জোড়াসাঁকোতে অবস্থিত। অন্য শিক্ষাপ্রাঙ্গনটি রয়েছে ব্যারাকপুর ট্রাঙ্ক রোডের ধারে মরকত কুঞ্জে। এটির ঠিকানা ৫৬ এ বিটি রোড, কলকাতা ৭০০০৫০।
রবীন্দ্রভারতী বিশ্ববিদ্যালয় প্রশাসনিক আধিকারিকদের একটি কার্যনির্বাহী পরিষদের দ্বারা পরিচালিত হয়। এই কার্যনির্বাহী পর্ষদে উপাচার্য, শিক্ষায়তনিক বিষয়ের সহ-উপাচার্য, বাণিজ্যিক ও অর্থ বিষয়ক সহ-উপাচার্য, রেজিস্টার, বিশ্ববিদ্যালয় গ্রন্থাগারিক, কলেজ পরিদর্শক, ব্যবস্থা ব্যবস্থাপক রয়েছেন। পর্ষদ বিশ্ববিদ্যালয়ের কাজকর্ম, বিশ্ববিদ্যালয় অনুমোদিত কলেজ ও বিশ্ববিদ্যালয়ের তহবিল পর্যবেক্ষণ করে। বিশ্ববিদ্যালয়ের বর্তমান উপাচার্য হিসাবে সব্যসাচী বসু রায়চৌধুরী নিযুক্ত রয়েছেন।
রবীন্দ্রভারতী বিশ্ববিদ্যালয়ের অধিভুক্ত ১ টি মহাবিদ্যালয় (কলেজ) এবং ৮ টি গবেষণা ও অধ্যয়ন কেন্দ্র রয়েছে। এই বিশ্ববিদ্যালয় কর্তৃক অনুমোদিত উল্লেখযোগ্য মহাবিদ্যালয় এবং গবেষণা ও অধ্যয়ন কেন্দ্রগুলি হল:
রবীন্দ্রভারতী বিশ্ববিদ্যালয়ের ৩৫ টি বিভাগ সাতটি অনুষদের মধ্যে বিন্যস্ত। তিনটি মূল অনুষদ হল কলা, চারুকলা ও দৃশ্যকলা।
কলা অনুষদের অধীনে মোট ২২ টি বিভাগ রয়েছে। এই অনুষদে বাংলা, ইংরেজি, সংস্কৃত ও হিন্দি মতো প্রথাগত বিষয় ছাড়াও দর্শন, ইতিহাস ,তুলনামূলক সাহিত্য, অর্থনীতি, গ্রন্থাগার ও তথ্য বিজ্ঞান, রাষ্ট্রবিজ্ঞান, মানব উন্নয়ন অধ্যয়ন-এর মতো বিষয়ে শিক্ষার্থীদের শিক্ষাদান করা হয়।
চারুকলা অনুষদটি ৭ টি বিভাগ নিয়ে গঠিত। এই অনুষদে সংগীতবিদ্যা, নৃত্য, নাটক, যন্ত্রসংগীত, গণযোগাযোগ ও ভিডিওগ্রাফির মতো বিষয়ে শিক্ষার্থীদের শিক্ষাদান করা হয়।
দৃশ্যকলা অনুষদ মোট ৬ টি বিভাগ নিয়ে গঠিত। এই অনুষদে ফলিত শিল্প, গ্রাফিক্স, পেইন্টিং, ভাস্কর্য, প্রদর্শনশালাসংক্রান্ত বিদ্যার মতো বিষয়ে শিক্ষার্থীদের শিক্ষাদান করা হয়।
বঙ্গবিজেতা

বঙ্গবিজেতা রমেশচন্দ্র দত্ত রচিত একটি ঐতিহাসিক উপন্যাস । উপন্যাসটি ১৮৭৪ খ্রীষ্টাব্দে প্রকাশিত হয়েছিল । এই উপন্যাসটি মুঘল সম্রাট আকবর দ্বারা নিযুক্ত প্রাদেশিক শাসনকর্তা টোডরমলের বিরুদ্ধে জমিদার অমরসিংহের বিদ্রোহ নিয়ে রচিত হয়েছিল ।
উপন্যাসটিতে লেখক ইতিহাসের মর্যাদাকে রক্ষা করলেও মানবজীবনের সাথে ইতিহাসের সম্পর্ককে তুলে ধরতে ব্যর্থ হয়েছেন । বঙ্গবিজেতার ঐতিহাসিক অংশ সম্পর্কে ডঃ শ্রীকুমার বন্দ্যোপাধ্যায় বলেছেন :
বঙ্গবিজেতা উপন্যাসটি রমেশচন্দ্র দত্তের আরও তিনটি ঐতিহাসিক উপন্যাস "মাধবীকঙ্কণ" (১৮৭৭), "জীবন-প্রভাত" (১৮৭৮) ও "জীবনসন্ধ্যার" (১৮৭৯) সঙ্গে ১৮৭৯ সালে শতবর্ষ নামে সংকলিত হয় ।
আকালের সন্ধানে

আকালের সন্ধানে মৃণাল সেন পরিচালিত একটি বাংলা চলচ্চিত্র। এই চলচ্চিত্রটি মুক্তি পেয়েছিল ১৯৮০ সালে ।
চলচ্চিত্রের কলাকুশলীরা শুটিঙের জন্য দল বেঁধে একটি গ্রামে আসে । চলচ্চিত্রটির বিষয়বস্তু ছিল তেতাল্লিশের মন্বন্তর । তেতাল্লিশের মন্বন্তর হয়েছিল ১৯৪৩ সালে এবং এর ফলে পঞ্চাশ লক্ষ মানুষের মৃত্যু ঘটেছিল । ছবির মাধ্যমে সেই সময়ের মানুষের চরম দুঃখজনক অবস্থাকে তুলে ধরাই ছিল তাদের লক্ষ্য ।
নানা অসুবিধা এবং উদ্বেগের মধ্যে দিয়ে শুটিং আরম্ভ হয় । শুটিঙের অবসরে কলাকুশলীদের মধ্যে নানা আলোচনা মজা চলতে থাকে । গ্রামের মানুষরা অবাক এবং সন্দেহের মধ্যে দিয়ে তাদের কাজকর্ম দেখে । ছায়াছবিটি যত এগিয়ে চলে তত নতুন করে তৈরি করা অতীতের সাথে বর্তমান অবস্থা মুখোমুখি হয় । ১৯৪৩ সালের সাথে ১৯৮০ সালের ঘটনার অদ্ভুত একটা সম্পর্ক তৈরি হতে দেখা যায় । এরই সাথে জড়িয়ে যায় একজন গ্রামের মহিলার ভাগ্য । যার দৃষ্টিভঙ্গি ছবিটিতে একটি আলাদা মাত্রা যোগ করে । তা হল ভবিষ্যৎ । এই অবস্থাটি ছিল আকালের সন্ধানীদের কাছে খুবই অনভিপ্রেত একটি অবস্থা ।
বাকু মেট্রো

বাকু মেট্রো (আজারবাইজানি ভাষায়: Bakı Metropoliteni) আজারবাইজানের রাজধানী বাকুকে সেবা প্রদানকারী একটি দ্রুত পরিবহন ব্যবস্থা ১৯৬৭ সালে সোভিয়েত আমলে এটি উদ্বোধন করা হয়। প্রাক্তন সোভিয়েত মেট্রো ব্যবস্থাগুলির মত এটিতেও স্টেশনগুলি ভূগর্ভের গভীরে অবস্থিত এবং আজারবাইজানের দেশজ সংস্কৃতিবাহী কারুকার্য দিয়ে খচিত।
বর্তমানে ব্যবস্থাটিতে ৩৮.০৩ কিমি দীর্ঘ একটি দ্বিমুখী লাইন ও ২৬টি স্টেশন আছে। ২য় একটি লাইন নির্মানাধীন।
খারিজ

খারিজ (The Case is Closed) মৃণাল সেন পরিচালিত ১৯৮২ সালের বাংলা ভাষার ভারতীয় নাট্যধর্মী চলচ্চিত্র। রমাপদ চৌধুরীর কাহিনী অবলম্বনে নির্মিত চলচ্চিত্রটি নীলকণ্ঠ ফিল্মসের ব্যানারে মুক্তি পায়। এতে শ্রেষ্ঠাংশে অভিনয় করেন অঞ্জন দত্ত, মমতাশঙ্কর ও শ্রীলা মজুমদার।
চলচ্চিত্রটি ১৯৮৩ সালে কান চলচ্চিত্র উৎসব থেকে জুরি পুরস্কার অর্জন করে। এছাড়া ৩০তম জাতীয় চলচ্চিত্র পুরস্কারে চলচ্চিত্রটি দ্বিতীয় শ্রেষ্ঠ পূর্ণদৈর্ঘ্য চলচ্চিত্রের জন্য রজত কমল-সহ তিনটি পুরস্কার অর্জন করে।
একটি মধ্যবিত্ত পরিবারের অপ্রাপ্তবয়স্ক চাকর রান্নাঘরের ভিতরে রাত্রে রহস্যজনকভাবে মারা যায় । পুলিশের তদন্ত এবং পোস্টমর্টেম থেকে জানা যায় যে রান্নাঘরের মধ্যে জ্বলন্ত কয়লা থেকে নির্গত কার্বন-মনোক্সাইড থেকে তার মৃত্যু হয়েছে । ঠান্ডার মধ্যে নিজেকে গরম রাখার জন্য ছেলেটি রান্নাঘরে কয়লা জ্বালিয়ে রেখেছিল । 
সুখী পরিবারটি হঠাৎ করেই একটি মনস্তাত্ত্বিক আঘাতের মধ্যে পড়ে। অপরাধবোধ, পুলিশ কেস এবং লোকলজ্জার ভয়ে তারা আতঙ্কিত হয়ে ওঠে । তারা চেষ্টা করে যে করেই হোক ছেলেটির বাবাকে খুশি করতে । কিন্তু শেষ পর্যন্ত তাদের কিছুই হয় না । ছেলেটির বাবা ছেলেটির শেষকার্যের পর চুপচাপ বিদায় নেয় । কিন্তু এই ঘটনা পরিবারটিকে সম্পূর্ণরূপে বিধ্বস্ত ও বিবেকের কাছে পরাজিত করে দেয় ।
ভূতাত্ত্বিক সময়

ভূতাত্ত্বিক সময় বলতে পৃথিবীর উৎপত্তি থেকে শুরু করে বর্তমান পর্যন্ত পুরো সময়কে বোঝায়। ভূতাত্ত্বিক সময় বা ভূতাত্ত্বিক সময়সীমা (টাইম স্কেল) ব্যবহার করে ভূবিজ্ঞানীরা পৃথিবীতে এ পর্যন্ত সংঘটিত সকল ঘটনা এবং তাদের মধ্যে সম্পর্ক স্থাপনের গবেষণা করে থাকেন। বিজ্ঞানীরা এই সময়কে বিভিন্ন সীমায় বিভক্ত করেছেন এবং প্রতিটি সীমার পৃথক পৃথক নাম দেয়া হয়েছে। বিভিন্ন যুগান্তকারী ঘটনার মাধ্যমে এই সীমাগুলো নির্ণয় করা হয়েছে। এই নিবন্ধে ভূতাত্ত্বিক সময়ের যে সীমা ছক দেয়া হয়েছে তার সবগুলো নাম ও তারিখ ইন্টারন্যাশনাল কমিশন অন স্ট্র্যাটিগ্রাফি কর্তৃক প্রস্তাবিত নামকরণ ব্যবস্থা অনুযায়ী উল্লেখ করা হয়েছে।
তেজস্ক্রিয়মিতি অনুযায়ী বয়স পরীক্ষা করে দেখা গেছে, পৃথিবীর বয়স আনুমানিক ৪৫৭ কোটি বছর। আগেই বলা হয়েছে, সীমা নির্ধারণ করেছে বিভিন্ন যুগান্তকারী ভূতাত্ত্বিক ও জীবাশ্মবিদ্যাগত ঘটনা। এ ধরনের ঘটনার মধ্যে উল্লেখযোগ্য হচ্ছে গণ বিলুপ্তি। উদাহরণস্বরূপ, ক্রিটেশিয়াস যুগ এবং প্যালিওজিন যুগের সীমা নির্ধারণ করেছে একটি বিলুপ্তি ঘটনা যার নাম ক্রিটেশিয়াস-টার্শিয়ারি বিলুপ্তি ঘটনা। এই বিলুপ্তি ঘটনার মাধ্যমে পৃথিবী থেকে ডাইনোসর বিলুপ্ত হয়ে যায়। অতীতে যেতে যেতে যে সময়ের আর কোন নির্ভরযোগ্য জীবাশ্ম রেকর্ড পাওয়া যায় না সে যুগের সীমা নির্ধারণ করা হয় পরম যুগের নীতি অবলম্বন করে।
ভূতাত্ত্বিক সময়কে সামগ্রিকভাবে বলা যায় মহাকাল। মহাকালের প্রাথমিক বিভাজন হল মহাকল্প (supereon), এটিকে আবার পর্যায়ক্রমে কল্প (eon), মহাপর্যায় (era), পর্যায় (period), মহাযুগ (epoch) এবং শেষ পর্যন্ত যুগ (age) নামক এককে বিভক্ত করা হয়েছে।
প্রথম ও দ্বিতীয় কালপঞ্জি দুটি প্রথমটিরই শাখা। অ্যাসটেরিক্স চিহ্ন দ্বারা তা-ই বোঝানো হয়েছে।
হলোসিন যুগটি এতো কম সময়ের যে এই কালপঞ্জিতে দেখানো সম্ভব নয়।